text:
A lo Amogela Kalafi ya Bongaka?
Ee, Basupi ba ga Jehofa ba amogela melemo le kalafi ya bongaka. Le fa re leka go tlhokomela mebele ya rona le go nna le botsogo jo bo molemo, ka dinako tse dingwe “re tlhoka ngaka.” (Luke 5:31, Easy-to-Read Version) Tota e bile, fela jaaka Mokeresete wa lekgolo la ntlha la dingwaga e bong Luke, bangwe ba Basupi ba ga Jehofa ke dingaka.—Bakolosa 4:14.
Le fa go ntse jalo, mefuta mengwe ya kalafi ga e dumalane le melaometheo ya Baebele, ka jalo re a e gana. Ka sekai, ga re dumele go tshelwa madi ka gonne Baebele ya re re se ka ra tsenya madi mo mebeleng ya rona. (Ditiro 15:20) Ka tsela e e tshwanang, Baebele e thibela mefuta ya kalafi e go dirisiwang boloi mo go yone.—Bagalatia 5:19-21.
Le fa go ntse jalo, mefuta e le mentsintsi ya kalafi ga e thulane le melaometheo ya Baebele. Ka jalo, motho o tshwanetse go itirela tshwetso. Mosupi mongwe a ka tlhopha go amogela molemo kgotsa kalafi e e rileng, mme Mosupi yo mongwe ene a ka e gana.—Bagalatia 6:5.


c: text/html

text:
TORA YA TEBELO JANUARY 2015
Puso E e Se Nang Bonweenwee
Mo lefatsheng lotlhe batho ba tsaya ditheo tsa puso di na le bonweenwee go gaisa dipe fela. A tota puso e e se nang bonweenwee e tla nna teng?
Bonweenwee Jwa Puso bo Aname
Bothata jono bo ka nna masisi go feta kafa o akanyang ka gone.
Bogosi Jwa Modimo
—Puso E e Se Nang Bonweenwee
Dilo tse thataro tse di tlhomamisang gore Bogosi bo ka se nne le bonweenwee gotlhelele.
Baebele e Nneile Dikarabo Tse di Kgotsofatsang
Mayli Gündel o ne a kgaotsa go dumela mo Modimong fa rraagwe a tlhokafala. O ne a nna le tumelo le kagiso ya mogopolo jang?
Banna
—Sireletsang Malapa a Lona
Lelapa le ka nna le madi mme le sa sireletsega.
A o Ne o Itse?
Lefoko “moopafadiwa,” le le dirisiwang mo Baebeleng le kaya eng? Goreng badisa ba mo Baebeleng ba ne ba kgaoganya dinku le dipodi?
A re Tshwanetse go Rapela Jesu?
Jesu ka boene o araba potso eno.
Dikarabo Tsa Dipotso Tsa Baebele
A batho ba bopilwe ke Modimo kgotsa ba tswa mo diphologolong?
Tse Dingwe
A Baebele e Bua Sengwe ka go Nyalana ga Batho ba Bong jo bo Tshwanang?
Mosimolodi wa lenyalo a ka itse botoka gore lenyalo le le nnelang ruri le le le itumetseng le ka nna teng jang.

robotstxt: allowed

filter: keep


text:
Totatota Baebele e Ruta Eng?
Sedirisiwa seno sa go ruta Baebele se diretswe go go thusa go ithuta se Baebele e se rutang ka dikgang tse di farologaneng, go akaretsa gore ke ka ntlha yang fa re boga, go direga eng fa re swa, kafa re ka nnang le botshelo jo bo itumedisang jwa lelapa ka gone le dikgang tse dingwe tse di oketsegileng.
A Modimo O ne A Batla Gore Maemo a Nne Jaana?
O ka tswa o ipotsa gore ke eng fa mathata a le mantsi thata jaana gompieno. A o ne o itse gore Baebele ya re go tla nna le phetogo ya mmatota le gore o ka solegelwa molemo?
KGAOLO 1
Dithuto Tsa Boammaaruri ke Dife ka Modimo?
A o akanya gore Modimo o amega ka wena? Ithute ka botho jwa gagwe le kafa o ka atamalanang le ene ka gone.
KGAOLO 2
Baebele—Buka e e Tswang Kwa Modimong
Baebele e ka go thusa jang go lebana le mathata a gago? Ke ka ntlha yang fa o ka ikanya boporofeti jo bo mo Baebeleng?
KGAOLO 3
Boikaelelo Jwa Modimo ke Eng ka Lefatshe?
A boikaelelo jwa Modimo ka lefatshe la paradaise bo tla diragadiwa? Fa go le jalo, bo tla diragadiwa leng?
KGAOLO 4
Jesu Keresete ke Mang?
Ithute gore ke ka ntlha yang fa Jesu e le Mesia yo o solofeditsweng, o ne a tswa kae le gore ke ka ntlha yang fa e le Morwa yo o tsetsweng a le esi wa ga Jehofa.
KGAOLO 5
Thekololo—Mpho ya Modimo e e Botlhokwatlhokwa
Thekololo ke eng? E ka go solegela molemo jang?
KGAOLO 6
Baswi ba Kae?
Ithute se Baebele e se buang ka gore baswi ba kae le gore ke ka ntlha yang fa batho ba swa.
KGAOLO 7
Tsholofelo ya Mmatota ka Batho Ba o Ba Ratang ba ba Suleng
A o tlhokafaletswe ke mongwe yo o mo ratang? A go a kgonega go bona baswi gape? Ithute se Baebele e se rutang ka tsogo ya baswi.
KGAOLO 8
Bogosi Jwa Modimo ke Eng?
Batho ba le bantsi ba itse thapelo ya Morena. Polelwana e e reng: “A bogosi jwa gago bo tle” e kaya eng?
KGAOLO 9
A re Tshela “mo Metlheng ya Bofelo”?
Ela tlhoko kafa ditiro le mekgwa ya batho ba ba re dikologileng e bontshang ka gone gore re tshela mo “metlheng ya bofelo” e Baebele e neng ya bolelela pele ka yone.
KGAOLO 10
Dibopiwa Tsa Semoya—Kafa di re Amang ka Gone
Baebele e bua ka baengele le madimona. A dibopiwa tseno tsa semoya ke tsa mmatota? A di ka ama botshelo jwa gago?
KGAOLO 11
Ke ka Ntlha Yang fa Modimo a Letleletse Pogo?
Batho ba le bantsi ba akanya gore Modimo o molato ka ntlha ya pogo e e tletseng mo lefatsheng. Wena o akanyang? Ithute se Modimo a se buang ka mabaka a go bo re boga.
KGAOLO 12
Go Tshela ka Tsela e e Itumedisang Modimo
Go a kgonega go tshela botshelo jo bo itumedisang Jehofa. Tota e bile, o ka kgona go nna tsala ya gagwe.
KGAOLO 13
Tsela e Modimo a Lebang Botshelo ka Yone
Modimo o leba jang go ntsha mpa, go tshelwa madi le botshelo jwa diphologolo?
KGAOLO 14
Kafa o ka Dirang ka Teng Gore Botshelo Jwa Lelapa la Gago bo Itumedise
Lorato lo Jesu a neng a lo bontsha ke sekao se banna ba ba nyetseng, basadi ba ba nyetsweng, batsadi le bana ba ka se etsang. Re ithuta eng mo go ene?
KGAOLO 15
Kobamelo e e Amogelwang ke Modimo
Sekaseka dikarolo tse thataro tse di tlhaolang ba ba mo bodumeding jwa boammaaruri.
KGAOLO 16
Ema o Nitame mo Kobamelong ya Boammaaruri
Ke dikgwetlho dife tse o ka lebanang le tsone fa o bua le ba bangwe ka se o se dumelang? O ka dira seo jang o sa kgopise ba bangwe?
KGAOLO 17
Atamela Modimo ka Thapelo
A Modimo o a go reetsa fa o rapela? Go araba potso eno, o tshwanetse go tlhaloganya se Baebele e se rutang ka thapelo.
KGAOLO 18
Kolobetso le Kamano ya Gago le Modimo
Ke dikgato dife tse di tlhokegang gore o tshwanelegele kolobetso ya Bokeresete? Ithute gore e kaya eng le gore e tshwanetse go dirwa jang.
KGAOLO 19
Nnela Ruri mo Loratong Lwa Modimo
Re ka bontsha jang lorato le go lebogela sotlhe se Modimo a re diretseng sone?
DINTLHA TSE DI OKETSEGILENG
Leina la Modimo—Tsela e le Dirisiwang ka Yone Le se Le se Kayang
Leina la Modimo le ntshitswe mo dithanolong tse dintsi tsa Baebele. Ka ntlha yang? A go dirisa leina la Modimo go botlhokwa?
DINTLHA TSE DI OKETSEGILENG
Kafa Boporofeti Jwa ga Daniele bo Bolelelang Pele ka Gone go Goroga ga ga Mesia
Dingwaga di feta 500 pelenyana, Modimo o ne a senola nako e e tlhomameng e Mesia a neng a tla goroga ka yone. Ithute ka boporofeti jono jo bo kgatlhang!
DINTLHA TSE DI OKETSEGILENG
Jesu Keresete—Mesia yo o Solofeditsweng
Jesu o ne a diragatsa dipolelelopele tsotlhe tsa Baebele tse di kaga Mesia. Tlhomamisa mo Baebeleng ya gago gore dipolelelopele tseno di ne tsa diragadiwa ka botlalo.
DINTLHA TSE DI OKETSEGILENG
Boammaaruri ka Rara, Morwa le Moya o o Boitshepo
Batho ba le bantsi ba dumela gore thuto ya Tharonngwe e mo Baebeleng. A seo ke boammaaruri?
DINTLHA TSE DI OKETSEGILENG
Lebaka La go Bo Bakeresete ba Boammaaruri ba sa Dirise Sefapaano mo Kobamelong
A ruri Jesu o swetse mo sefapaanong? Bala karabo ya potso eno mo Baebeleng.
DINTLHA TSE DI OKETSEGILENG
Sejo sa Morena sa Maitseboa—Tiragalo e e Ketekwang go Tlotla Modimo
Bakeresete ba laetswe go keteka Segopotso sa loso lwa ga Keresete. Se tshwanetse go ketekwa leng le gone jang?
DINTLHA TSE DI OKETSEGILENG
A ke Boammaaruri Gore Batho Ba na Le Karolo Nngwe mo go Bone E e Sa Bonaleng e Bile e sa Swe?
Batho ba le bantsi ba akanya gore fa motho a swa karolo nngwe ya gagwe e e sa bonaleng e tlogela mmele e bo e tswelela e tshela. Lefoko la Modimo le re bolelela eng?
DINTLHA TSE DI OKETSEGILENG
Sheole le Hadese ke Eng?
Dithanolo dingwe tsa Baebele di dirisa lefoko “lebitla” kgotsa “dihele” go kaya Sheole le Hadese. Totatota mafoko ano a kaya eng?
DINTLHA TSE DI OKETSEGILENG
Letsatsi la Katlholo ke Eng?
Ithute kafa Letsatsi la Katlholo le tla nnang tshegofatso ka gone mo bathong botlhe ba ba ikanyegang.
DINTLHA TSE DI OKETSEGILENG
1914—Ngwaga o o Botlhokwa Thata mo Boporofeting Jwa Baebele
Go na le bosupi bofe mo Baebeleng jo bo bontshang gore 1914 e ne e le ngwaga wa botlhokwa thata?
DINTLHA TSE DI OKETSEGILENG
Mikaele Moengele yo Mogolo ke Mang?
Baebele e tlhalosa gore moengele yono yo mogolo yo o maatla ke mang. Ithute mo go oketsegileng ka ene le ka se a se dirang gone jaanong.
DINTLHA TSE DI OKETSEGILENG
Go Bona Gore “Babelona o Mogolo” ke Mang
Buka ya Tshenolo e bua ka mosadi yo o bidiwang “Babelona o Mogolo.” A ke mosadi wa mmatota? Baebele ya reng ka ene?
DINTLHA TSE DI OKETSEGILENG
A Jesu o Tsetswe ka December?
Ela tlhoko maemo a bosa ka nako ya ngwaga ya fa Jesu a ne a tsalwa. Seo se re bolelela eng?
DINTLHA TSE DI OKETSEGILENG
A re Tshwanetse go Keteka Malatsi Mangwe a a Ketekwang?
Bontsi jwa malatsi a boikhutso a a tlwaelegileng mo lefelong la lona a simologile kae? O ka nna wa gakgamadiwa ke go utlwa dikarabo tsa potso eno.


text:
KGAOLO YA LESOMENNGWE
Ke ka Ntlha Yang fa Modimo a Letleletse Pogo?
A Modimo ke ene a dirang gore batho ba boge mo lefatsheng?
Go ne ga tsosiwa ditatofatso dife kwa tshimong ya Edene?
Modimo o tlile go fedisa jang ditlamorago tsa go boga ga batho?
1, 2. Ke dilo tsa mofuta ofe tse di bogisang batho gompieno, mme seno se dira gore ba le bantsi ba ipotse dipotso dife?
MORAGO ga ntwa e e matlhomahibidu kwa nageng nngwe e e kgautlhantsweng ke ntwa, diketekete tsa basadi le bana ba ba se nang molato ba ba neng ba bolailwe ba ne ba fitlhwa botlhe fela mo lebitleng le le lengwe le legolo le go neng go tlhomilwe difapaano go le dikologa. Sefapaano sengwe le sengwe se ne se kwadilwe potso e e reng: “Goreng?” Gantsi batho ba botsa potso eno fa ba utlwile botlhoko thata. Ba ipotsa potso eno ba hutsafetse fa ntwa, masetlapelo, bolwetse kgotsa bokebekwa bo ba amoga botshelo jwa mongwe yo ba mo ratang thata. Gape ba ipotsa yone fa masetlapelo mangwe a ka senya ntlo ya bone kgotsa fa a ba tlisetsa pogo e e seng kana ka sepe. Ba batla go itse gore ke ka ntlha yang fa ba welwa ke masetlapelo a a ntseng jalo.
2 Ke ka ntlha yang fa Modimo a letleletse pogo? Fa e le gore Jehofa Modimo o na le maatla go feta batho botlhe, o lorato, o botlhale e bile o tshiamo, ke ka ntlha yang fa lefatshe le tletse letlhoo le tshiamololo? A wena o kile wa ipotsa dipotso tseno?
3, 4. (a) Ke eng se se bontshang gore ga go molato ope ka go botsa gore ke ka ntlha yang fa Modimo a letleletse pogo? (b) Jehofa o ikutlwa jang ka boikepo le go boga?
3 A go phoso go botsa gore ke ka ntlha yang fa Modimo a letleletse pogo? Bangwe ba akanya gore go botsa potso e e ntseng jalo go raya gore ga ba na tumelo kgotsa gore ga ba tlotle Modimo. Le fa go ntse jalo, fa o bala Baebele, o tla fitlhela gore batho ba ba ikanyegang ba ba neng ba boifa Modimo le bone ba ne ba botsa dipotso tse di tshwanang le tseno. Ka sekai, moporofeti Habakuke o ne a botsa Jehofa a re: “Ke ka ntlha yang fa o dira gore ke bone se se utlwisang botlhoko, mme o nnela go leba a e leng matshwenyego fela? Le gone ke ka ntlha yang fa thopo le thubakanyo di le fa pele ga me, mme ke ka ntlha yang fa go nna le komano, e bile ke ka ntlha yang fa go tsoga kgogakgogano?”—Habakuke 1:3.
4 A Jehofa o ne a omanya moporofeti Habakuke yo o ikanyegang ka ntlha ya go botsa dipotso tse di ntseng jalo? Nnyaa. Go na le moo, Modimo o ne a dira gore mafoko ano a Habakuke a neng a a bua go tswa pelong a kwalwe mo Baebeleng e e tlhotlheleditsweng. Gape, Modimo o ile a mo thusa gore a tlhaloganye dilo sentle le gore a nonotshe tumelo ya gagwe. Jehofa o batla go dira se se tshwanang le ka wena. Gakologelwa gore Baebele e ruta gore ‘o a go kgathalela.’ (1 Petere 5:7) Modimo o tlhoile boikepo le pogo e e bakwang ke jone go feta kafa batho bone ba bo tlhoileng ka gone. (Isaia 55:8, 9) Jaanong, ke ka ntlha yang fa go na le pogo e e kana kana mo lefatsheng?
KE KA NTLHA YANG FA GO NA LE POGO E E KANA KANA?
5. Ka dinako tse dingwe, batho ba newa mabaka afe a go boga ga batho, mme Baebele yone e ruta eng?
5 Batho ba ditumelo tse di farologaneng ba ile ba ya kwa baeteledipeleng ba bone ba bodumedi le kwa baruting go ya go ba botsa gore ke ka ntlha yang fa go na le pogo e e kana kana. Gantsi ba araba ka gore go boga ke thato ya Modimo le gore o sa le a laotse gale gore dilo tseno di tla direga, go akaretsa le ditiragalo tsa masetlapelo. Bangwe ba bolelelwa gore ditsela tsa Modimo ga di ka ke tsa tlhaloganngwa kgotsa gore ke ene a dirang gore batho ba swe—le bana tota—gore ba ye go nna le ene kwa legodimong. Le fa go ntse jalo, jaaka fa o ithutile, le ka motlha Jehofa Modimo ga a ke a dira gore batho ba diragalelwe ke dilo tse di bosula. Baebele ya re: “A go nne kgakala le Modimo wa boammaaruri go dira ka boikepo, le Mothatayotlhe go dira ka tshiamololo!”—Jobe 34:10.
6. Ke ka ntlha yang fa batho ba le bantsi ba dira phoso ya go pega Modimo molato wa pogo e e leng teng mo lefatsheng?
6 A o a itse gore ke ka ntlha yang fa batho ba dira phoso ya go pega Modimo molato wa pogo e e kana kana e e mo lefatsheng? Gantsi ba pega Modimo Mothatayotlhe molato ka gonne ba akanya gore ke ene mmusi wa mmatota wa lefatshe leno. Ga ba itse boammaaruri jo bo motlhofo le jo bo leng botlhokwa jo Baebele e bo rutang. Wena o ithutile boammaaruri joo mo Kgaolong ya 3 ya buka eno. Mmusi wa mmatota wa lefatshe leno ke Satane Diabolo.
7, 8. (a) Lefatshe le bontsha jang botho jwa mmusi wa lone? (b) Go sa itekanelang ga batho le “motlha le tiragalo e e sa bonelwang pele” di nna le seabe jang mo go direng gore batho ba boge?
7 Baebele e bolela jaana ka tlhamalalo: “Lefatshe lotlhe le namaletse mo maatleng a yo o boikepo.” (1 Johane 5:19) Fa o akanya ka kgang eno, a ga o bone go ntse jalo? Lefatshe leno le bontsha botho jwa sebopiwa sengwe se se sa bonaleng sa semoya se se “tsietsang lefatshe lotlhe le le nang le banni.” (Tshenolo 12:9) Satane o tletse letlhoo, ke motsietsi e bile o setlhogo. Ka jalo, lefatshe le le leng kafa tlase ga tlhotlheletso ya gagwe le tletse letlhoo, tsietso le bosetlhogo. Leno ke lengwe la mabaka a go bo go na le pogo e e kana kana.
8 Lebaka la bobedi la go bo go tletse pogo e e kana kana ke gore, jaaka go tlhalositswe mo Kgaolong ya 3, batho ga ba a itekanela e bile ba na le boleo fa e sa le go tloga fela ka botsuolodi jwa kwa tshimong ya Edene. Batho ba ba nang le boleo ba rata go lwela go busa, mme seno se felela ka dintwa, kgatelelo le go boga ga batho. (Moreri 4:1; 8:9) Lebaka la boraro la pogo eno ke “motlha le tiragalo e e sa bonelwang pele.” (Moreri 9:11) Mo lefatsheng leno le le sa busiweng ke Jehofa yo o sireletsang, batho ba ka nna ba boga e le ka go bo ba le mo lefelong le le kotsi ka nako e e sa tshwanelang.
9. Ke ka ntlha yang fa re ka tlhomamisega gore Jehofa o na le lebaka le le molemo la go letlelela pogo gore e tswelele?
9 Go a gomotsa go itse gore Modimo ga se ene a dirang gore batho ba boge. Ga se ene a dirang gore go nne le dintwa, bokebekwa, kgatelelo kgotsa masetlapelo a tlholego a a dirang gore batho ba boge. Le fa go ntse jalo, re batla go itse gore, Ke ka ntlha yang fa Jehofa a letleletse pogo eno yotlhe? Fa e le gore ke Mothatayotlhe, o na le maatla a go e emisa. Jaanong, ke ka ntlha yang fa a sa dire jalo? Modimo yo o lorato yo re ithutileng ka ene o tshwanetse a bo a na le lebaka le le molemo.—1 Johane 4:8.
GO TSOGA KGANG NNGWE E E BOTLHOKWA
10. Satane o ne a ntsha ditatofatso dife mme jang?
10 Go bona gore ke ka ntlha yang fa Modimo a letleletse pogo, re tshwanetse go akanya ka nako ya fa go boga go ne go simolola. Go ne ga tsoga potso nngwe e e botlhokwa fa Satane a ne a dira gore Adame le Efa ba se ka ba ikobela Jehofa. Satane o ne a sa belaele gore Jehofa o na le maatla. Tota Satane le ene, o a itse gore maatla a ga Jehofa a ka se ka a lekanngwa le ape. Go na le moo, Satane o ne a tsosa kgang ka tshwanelo ya go busa ya ga Jehofa. Fa Satane a ne a re Modimo ke moaki yo o sa batleng go naya batho ba a ba busang sepe se se molemo, o ne a latofatsa Jehofa ka la go re ke mmusi yo o bosula. (Genesise 3:2-5) Satane o ne a raya gore batho ba ka kgona go tshela botoka ba sa busiwe ke Modimo. Ka go dira jalo, o ne a tlhasela bolaodi jwa ga Jehofa, tshwanelo ya gagwe ya go busa.
11. Ke ka ntlha yang fa Jehofa a se kile a bolaya batsuolodi ka yone nako eo kwa Edene?
11 Adame le Efa ba ne ba tsuologela Jehofa. Go ntse jaaka e kete ba ne ba re: ‘Ga re batle gore Jehofa e nne Mmusi wa rona. Re ka kgona go itirela tshwetso ya gore ke eng se se siameng le se se sa siamang.’ Jehofa o ne a tla rarabolola kgang eo jang? O ne a tla kgona jang go ruta dibopiwa tsotlhe tsa gagwe tse di botlhale gore batsuolodi bano ba ne ba le phoso le gore tsela ya gagwe ke yone e e neng e le molemo go di gaisa tsotlhe? Mongwe o ne a ka nna a re Modimo a ka bo a ile a bolaya batsuolodi bano mme a simolola dilo sesha. Mme Jehofa o ne a tlhalositse gore o ne a ikaeletse go tlatsa lefatshe ka bana ba ga Adame le Efa, e bile o ne a batla gore ba tshele mo lefatsheng la paradaise. (Genesise 1:28) Ka metlha, Jehofa o diragatsa maikaelelo a gagwe. (Isaia 55:10, 11) Mo godimo ga moo, go bolaya batsuolodi bano kwa Edene go ne go se kitla go araba kgwetlho e e neng e tsositswe malebana le tshwanelo ya ga Jehofa ya go busa.
12, 13. Dira sekai se se bontshang gore ke ka ntlha yang fa Jehofa a ile a letla Satane go nna mmusi wa lefatshe leno le gore ke ka ntlha yang fa Modimo a ile a letla batho gore ba ipuse.
12 Mma re dire sekai. A re re morutabana o bolelela baithuti ba gagwe kafa ba ka bonang karabo ya palo nngwe e e thata ka gone. Moithuti mongwe yo o botlhale mme e le motsuolodi o bolela gore morutabana ga a rarabolole palo eo sentle. Motsuolodi yono o dira gore ba bangwe ba dumele gore morutabana ga a kgone go rarabolola palo eo mme o gatelela gore ene o itse tsela e e botoka thata ya go e rarabolola. Baithuti bangwe ba simolola go akanya gore o bua boammaaruri, mme le bone ba simolola go nna batsuolodi. Morutabana o tshwanetse go dira eng? Fa a ka leleka batsuolodi mo tlelaseng, baithuti ba bangwe botlhe ba tla akanya eng? A ga ba kitla ba dumela gore moithuti ka bone le ba ba ileng ba dumalana le ene tota ba bua boammaaruri? Baithuti ba bangwe botlhe mo tlelaseng ba ka nna ba se ka ba tlhola ba tlotla morutabana, ba akanya gore o tshaba go bontshiwa diphoso. Mme a re re morutabana o letla motsuolodi yono go bontsha botlhe ba ba mo tlelaseng gore ene o ne a tla rarabolola palo eno jang.
13 Jehofa o dirile se se tshwanang le se se dirwang ke morutabana yono. Gakologelwa gore batsuolodi ba kwa Edene e ne e se bone fela ba ba neng ba tsuologa. Baengele ba le dimilione ba ne ba bogetse. (Jobe 38:7; Daniele 7:10) Tsela e Jehofa a neng a tla rarabolola botsuolodi jono ka yone e ne e tla ama thata baengele bao botlhe mme kgabagare le dibopiwa tsotlhe tsa gagwe tse di botlhale. Ka jalo, Jehofa o ne a dira eng? O ne a letla Satane gore a bontshe gore ene o ne a tla busa batho jang. Gape, Modimo o ile a letla batho gore ba ipuse ba kaelwa ke Satane.
14. Tshwetso e Jehofa a e tsereng ya go letla batho gore ba ipuse e tla lere melemo efe?
14 Morutabana yo go buiwang ka ene mo sekaing seno sa rona o a itse gore motsuolodi yono le baithuti ba ba dumalanang le ene ba phoso. Mme gape o a itse gore go ba naya sebaka sa gore ba leke go ntsha bosupi jwa se ba se buang go tla solegela baithuti botlhe mo tlelaseng molemo. Fa batsuolodi bano ba palelwa ke go rarabolola palo eo, baithuti botlhe ba ba ikanyegang ba tla bona gore morutabana ke ene fela yo o tshwanelegelang go ruta tlelase. Morago ga moo, ba tla tlhaloganya gore ke ka ntlha yang fa morutabana a leleka batsuolodi mo tlelaseng ya gagwe. Ka tsela e e tshwanang, Jehofa o a itse gore batho ba ba dipelo tse di ikanyegang le baengele ba tla solegelwa molemo ke go bona gore Satane le batsuolodi ka ene ba paletswe le gore batho ga ba ka ke ba kgona go ipusa. Fela jaaka Jeremia wa bogologolo, ba tla ithuta boammaaruri jono jo bo botlhokwa: “Ke itse sentle, tlhe Jehofa, gore tsela ya motho wa mo lefatsheng ga se ya gagwe. Ga se ga motho yo o tsamayang ka dinao go kaela dikgato tsa gagwe.”—Jeremia 10:23.
KE KA NTLHA YANG FA A LETLELETSE POGO LOBAKA LO LO KANA KANA?
15, 16. (a) Ke ka ntlha yang fa Jehofa a letlile gore pogo e tswelele lobaka lo lo kana kana? (b) Ke ka ntlha yang fa Jehofa a se kile a thibela dilo tse di bosula tse di tshwanang le bokebekwa gore di se ka tsa direga?
15 Le fa go ntse jalo, ke ka ntlha yang fa Jehofa a letleletse pogo gore e tswelele lobaka lo lo kana kana? E bile ke ka ntlha yang fa a sa thibele dilo tse di bosula go direga? Ela tlhoko dilo tse pedi tse morutabana yo o mo sekaing seno sa rona a neng a se kitla a di dira. Sa ntlha, o ne a se kitla a thibela moithuti wa motsuolodi go rarabolola palo ka tsela e a reng e rarabololwa ka yone. Sa bobedi, morutabana o ne a se kitla a thusa motsuolodi yono go rarabolola palo ka tsela ya gagwe. Ka tsela e e tshwanang, ela tlhoko dilo tse pedi tse Jehofa a ititeileng sehuba gore ga a kitla a di dira. Sa ntlha, o ne a se ka a thibela Satane le ba ba dumalanang le ene go ntsha bosupi jwa se ba se buang. Go ile ga nna botlhokwa gore go letlwe nakonyana gore e fete. Mo diketeketeng tsa dingwaga tsa hisitori, batho ba ile ba leka mefuta e e farologaneng ya dipuso gore ba leke go ipusa. Batho ba dirile kgatelopele e e rileng mo go tsa saense le mo dilong tse dingwe, mme tshiamololo, lehuma, bokebekwa le ntwa di etegetse. Puso ya motho e itshupile sentle gore e a palelwa.
16 Sa bobedi, Jehofa ga a ka a thusa Satane go busa lefatshe leno. Ka sekai, fa Modimo a ne a ka thibela bokebekwa jo bo maswe gore bo se ka jwa direga, a tota seo se ne se se kitla se raya gore batsuolodi bano ba bua boammaaruri? A Modimo o ne a tla bo a sa dire gore batho ba akanye gore gongwe batho ba ka kgona go ipusa? Fa Jehofa a ne a ka dira jalo, o ne a tla bo a tshegetsa maaka a bone. Le fa go ntse jalo, ‘ga go kgonege gore Modimo a ake.’—Bahebera 6:18.
17, 18. Jehofa o tla dira eng ka ditlamorago tsotlhe tse di bosula tse di bakilweng ke dipuso tsa batho le ke tlhotlheletso ya ga Satane?
17 Le fa go ntse jalo, go tweng ka ditlamorago tse di bosula tse di bakilweng ke botsuolodi jono jo bo sa bolong go nna teng jo bo direlwang Modimo? Go molemo go gakologelwa gore Jehofa ke mothatayotlhe. Ka jalo, a ka kgona go fedisa pogo yotlhe e bile o tlile go dira jalo. Jaaka fa re setse re ithutile, go senngwa ga lefatshe la rona go tla emisiwa mme le tla fetolwa go nna Paradaise. Ditlamorago tsa boleo di tla tlosiwa ka ntlha ya go nna le tumelo mo setlhabelong sa thekololo sa ga Jesu, mme ditlamorago tsa loso tsone di tla fedisiwa ka tsogo ya baswi. Ka jalo, Modimo o tla dirisa Jesu “go senya ditiro tsa ga Diabolo.” (1 Johane 3:8) Jehofa o tla dira seno sotlhe ka nako e e tshwanetseng. Re itumelela go bo a se kile a tsaya kgato ka bonako, ka gonne bopelotelele jwa gagwe bo re neile tshono ya gore re ithute boammaaruri le go mo direla. (2 Petere 3:9, 10) Mme gape, Modimo o ntse a batlana le baobamedi ba gagwe ba ba ikanyegang le go ba thusa go itshokela pogo epe fela e e ka nnang ya ba tlela mo lefatsheng leno le le tletseng matshwenyego.—Johane 4:23; 1 Bakorintha 10:13.
18 Bangwe ba ka nna ba ipotsa ba re, A pogo eno yotlhe e ka bo e ile ya thibelwa fa Modimo a ka bo a ile a bopa Adame le Efa ka tsela e ba neng ba se kitla ba tsuologa ka yone? Go araba potso eo, o tshwanetse go gakologelwa mpho e e molemo e Jehofa a go neileng yone.
O TLA DIRISA JANG MPHO E O E NEILWENG KE MODIMO?
19. Jehofa o re neile mpho efe e e molemolemo, mme ke ka ntlha yang fa re tshwanetse go e anaanela?
19 Jaaka go ile ga umakiwa mo Kgaolong ya 5, batho ba bopilwe ba na le kgololesego ya go itlhophela. A o a lemoga gore eo ke mpho e e molemo go le kana kang? Modimo o dirile diphologolo tse dintsintsi, mme tsone di dira dilo ka tlholego fela. (Diane 30:24) Motho o dirile metšhine e e dirilweng gore e latele taelo nngwe le nngwe e e e newang. A re ne re tla itumela fa Modimo a ka bo a re dirile ka tsela e e ntseng jalo? Nnyaa, re itumelela go bo re na le kgololesego ya go itirela ditshwetso tsa gore re batla go nna motho wa mofuta ofe, re batla go tshela botshelo jo bo ntseng jang, re batla go nna le ditsala tse di ntseng jang, jalo le jalo. Re batla go nna le kgololesego, e bile Modimo o batla gore re itumelele go nna le yone.
20, 21. Kgololesego e re nang le yone ya go itlhophela, re ka e dirisa jang ka tsela e e molemo, mme ke ka ntlha yang fa re batla go dira jalo?
20 Jehofa ga a rate fa motho a mo direla ka go patelediwa. (2 Bakorintha 9:7) Ka sekai: Ke eng se se ka itumedisang motsadi thata—a ke fa ngwana a mo raya a re “ke a go rata” ka go bo a boleletswe gore a mo reye jalo kgotsa a ke fa a mo raya jalo ka boene fela? Ka jalo potso ke go re, Wena o tla dirisa jang kgololesego ya go itlhophela e Jehofa a go e neileng? Satane, Adame le Efa ga ba a dirisa kgololesego ya bone sentle. Ba ne ba latlha Jehofa Modimo. Wena o tla dira eng?
21 Kgololesego e o nang le yone ya go itlhophela, o ka e dirisa ka tsela e e molemo. O ka nna wa ikopanya le dimilionemilione tsa batho ba ba tlhophileng go ema kafa letlhakoreng la ga Jehofa. Ba itumedisa Modimo ka gonne ba nna le seabe ka tlhagafalo mo go supeng gore Satane ke moaki le gore ke mmusi yo o paletsweng ka tsela e e tlhabisang ditlhong. (Diane 27:11) Le wena o ka dira jalo ka go tlhopha tsela e e siameng ya botshelo. Re tla tlhalosa mo kgaolong e e latelang gore o ka dira seno jang.


text:
SETLHOGO SA KA FA NTLE | GORENG BATHO BA BA MOLEMO BA DIRAGALELWA KE DILO TSE DI BOSULA?
Dilo Tse di Bosula di Tletsetletse!
Smita, * mosadi wa dingwaga di le 35, wa kwa Dhaka, kwa Bangladesh, o ne a itsege e le motho yo o ratang batho e bile a ba kgatlhegela. Batho ba ne ba mo itse e le mosadi yo o dirang ka natla le yo o itumetseng yo o neng a batla go thusa batho ba bangwe gore ba itse se a se ithutileng ka Modimo. A bo lelapa la gagwe le ditsala ba ne ba gamaregile jang ne fa Smita a tshwaediwa ke bolwetse jo bo neng jwa mmolaya mo lobakeng lo lo ka fa tlase ga beke!
James le mosadi wa gagwe ba e leng banyalani ba basha ba ba leng mo dingwageng tsa bo30, le bone ba ne ba rata le go kgatlhegela batho fela jaaka Smita. Nako nngwe ka dikgakologo, ba ne ba ya go etela ditsala tsa bone kwa West Coast kwa United States. Ga ba a ka ba tlhola ba boela kwa legaeng la bone kwa New York. Fa ba le koo, ba ne ba amega mo kotsing e e masisi ya sejanaga, ba tlogela ba losika le badirimmogo le bone ba le mo khutsafalong e e seng kana ka sepe.
Ga o tlhoke go leba kgakala go bona gore bosula le pogo di tletsetletse gompieno. Dintwa di bolaya batho ba ba se nang molato le masole. Bokebekwa le thubakanyo di ama batho ba ba se nang molato. Batho botlhe ba amiwa ke dikotsi tse di masisi le malwetse a a golafatsang, go sa kgathalasege gore ba na le dingwaga di le kae kgotsa gore boemo jwa bone ke bofe mo botshelong. Masetlapelo a tlholego a ganyaola ditšhaba a sa tlhophe. Go tlhaolana mmogo le tshiamololo di aname. Gongwe le wena o kile wa amiwa ke nngwe ya tsone.
Ke ga tlholego fela go botsa dipotso tse di jaaka tseno:
Goreng batho ba ba siameng ba diragalelwa ke dilo tse di bosula?
A Modimo o tshwanetse go pegwa molato ka ntlha ya dilo tseno?
A masetlapelo a itiragalela fela kgotsa a bakwa ke batho?
A gongwe Karma, e leng tumelo ya gore motho o boga ka ntlha ya dilo tse a di dirileng mo nakong e e fetileng, ke yone e e bakang pogo?
Fa e le gore go na le Modimo Mothatayotlhe, goreng a sa sireletse batho ba ba siameng mo dikotsing?
A re tla ke re tshele go se na boikepo le go boga?
Gore re kgone go araba dipotso tseo, re tshwanetse go tlhaloganya dikarabo tsa dipotso tseno tse pedi tsa konokono: Goreng go diragala dilo tse di bosula mme ke eng se Modimo a tla se dirang?
^ ser. 3 Maina a fetotswe.


text:
YBB
Go leba YBB
Kwa re leng gone
- Re teng mo diporofenseng tse pedi
YBB ke setheo sa dikhamphase tse di farologaneng e e leng mo diporofenseng tse pedi. Khamphase ya Mafikeng le ya Potchefstroom di kwa Porofenseng ya Bokone-Bophirima mme Khamphase ya Khutlotharo ya Lekwa e kwa Gauteng. Katoro-Kgolo, e e bidiwang Ofisi ya Setheo e kwa Potchefstroom gaufi thata le Khampase ya Potchefstroom.
Re bo mang
- Yunibesiti e e rotloetsang mokgwa o moswa wa go dira dilo ka dipharologano
Moano wa YBB ke “Mokgwa o moswa wa go dira dilo ka dipharologano“ mme o tlhalosa Yunibesiti sentle fela thata. YBB e nnile gone ka 1 January 2004 ka go kopanya diyunibesiti tse pedi tse di nang le hisitori e e farologaneng fela thata, batho ba botho jo bo sa tshwaneng le ditso: Yunibesiti ya Potchefstroom ya Thuto e e Kwa Godimo ya Sekeresete le Yunibesiti ya Bokone-Bophirima. Go ne ga tsenngwa le badiri le baithuti ba Khampase ya Yunibesiti ya Vista ya kwa Sebokeng, mme seno sa oketsa boswa jo re neng le jone.
Gompieno, YBB e itsiwe e le nngwe ya diyunibesiti tse di laolwang sentle go di gaisa mo Aforika Borwa. Jaaka fa moano wa rona o bontsha, o o reng Mokgwa o moswa wa go dira dilo ka dipharologano, re tswelela pele re ipelela le go rotloetsa ditso tse di farologaneng, tiriso ya dipuo tse di farologaneng le batho ba ditshaba tse di farologaneng.
Tlhaloso ya Setlamo ka Bokhutshwane
Lefoko le le lengwe le le tlhalosa moya o Yunibesiti ya Bokone-Bophirima e nang le one ke “mokgwa o moswa”. Mokgwa ono o bonala mo ditirong tsotlhe tsa rona, go simolola ka patlisiso e re e dirang mo dithutong tse re di rutang, mokgwa wa botsamaisi, thulaganyo ya khamphase, setlhopha sa baithuti, go nna le seabe ga baagi le diphitlhelelelo mo metshamekong.
Kgatiso e e bidiwang “Tlhalosokhutshwane ya Setlamo” e bontsha mokgwa o moswa wa go dira dilo le botsamaisi jwa maemo a a kwa godimo mo YBB.
Leinakgwebo la YBB
- Le farologana le a mangwe, le dirilwe ka mokgwa o moswa e bile le itsiwe mo lefatsheng lotlhe
YBB e na le leinakgwebo le le nonofileng le le bontshang lefatshe lotlhe botho le mekgele ya rona. Bokao jwa leinakgwebo leno ke gore re yunibesiti e e di gogang kwa pele mo go ruteng le mo go ithuteng le mo go direng patlisiso e e rotloetsang dipharologano le go latelela mokgwa o moswa wa go dira dilo go tswela Aforika Borwa le lefatshe lotlhe molemo.
Leinakgwebo leno le na le dikarolo di le tharo tsa konokono: Letshwaina le YBB, leina le moano:
• Letshwaina la rona: Dikeetane tse tharo tse di gokaganang di tshwantshetsa kutlwano ya Yunibesiti e bile tebego ya lone e tlhalosa boikemisetso le tirisanommogo mo teng ga yone. Mebala e meraro e tshwantshetsa dipharologano tsa dikhamphase tse tharo le go ruta dithuto tse di farologaneng mo setheong gore re tlatseletse mo go tokafatseng boemo jwa batho le kamano fa gare ga batho.
• Leina la rona: mafoko-tshwao a a reng Yunibesiti ya Bokone-Bophirima a tlhaola dithuto tsotlhe tsa go ruta, go ithuta le patlisiso kgotsa mainakgwebo-potlana.
• Moano wa rona: Ditalente tse di tlhomologileng, bokgoni le boleng jwa batho ba ba farolganeng bo dira gore re nne le dikgopolo tse dintshwa tsa mokgwa o moswa wa go dira dilo mme kgopolo eno e bonala mo maonong wa YBB, e leng Mokgwa o moswa wa go dira dilo ka dipharologano.
Go tlhopha dithuto
- Go godisa dikgono le kitso tse di bakang kgolo
YBB e na le dithuto tse di farologanang fela thata tse baithuti ba pele ga lekwalo la boalogane le ba morago ga lekwalo la boalogane ba ka tlhophang mo go tsone. Dithuto tse re nang le tsone ke tsa borutegi, tsa temothuo le diate go fitlha ka tsa kgwebo, boenjenere, thuto, boitekanelo, molao, disaense tsa tlhago le thutabomodimo.
Le mororo YBB e naya baithuti bontsi jono jwa tsone gore ba tlhophe, e rotloetsa fela thata gore ba ikwadisetse go ithuta boenjenere, kgwebo le disaense tsa tlhago. Go na le ditiro tse go tlhaelang bokgoni fela thata mo go tsone mo Aforika Borwa.
Mananeo a Thuto
Khamphase nngwe le nngwe e na le fa e nang le bokgoni gone.
Mo dithutong, khamphase nngwe le nngwe ya YBB e na le sengwe se se kgethegileng se e se rutang. Ka sekai, ga go na khamphase e e gaisang Khamphase ya Mafikeng mo tseleng ya yone ya go dirirsa le boitekanelo jwa diphologolo le disaense tsa temothuo, mme Khamphase ya Potchefstroom yone e dira sentle tota mo go tsa boejenere jwa nyutlelia fa Khamphase ya Khutlotharo ya Lekwa yone e itsege ka disaense tsa ikonomi le thekenoloji ya tshedimosetso.
Mo Khamphaseng e nngwe le nngwe, YBB e na le magoro a a latelang a thuto:
Khamphase ya Mafikeng:
- Temothuo, Saense le Thekenoloji
- Kgwebo le Botsamaisi
- Tsa dithuto
- Disaense tsa Batho le tsa Loago
- Tsa molao
Khamphase ya Potchefstroom:
- Diate
- Disaense Tsa Ikonomi le Botsamaisi
- Disaense tsa Thuto
- Boenjeneri
- Disaense Tsa Boitekanelo
- Molao
- Disaense tsa Tlhago
- Thutabomodimo
Khamphase ya Khutlotharo ya Lekwa
- Disaense Tsa Ikonomi le Thekenoloji ya Tshedimosetso
- Dirutwa Tsa Mekgwa ya Batho
Patlisiso
- Go tlamela ka ditharabololo tsa mekgwa e e farologaneng ya go dira dilo ka patlisiso ya boleng jo bo kwa godimo, e e maleba, le e e tlhaloganyesegang sentle.
YBB e na le maikemisetso a a tlhaloganyesegang sentle le mokgwa o moswa wa go dira dilo. Seno ke gore dira gore e se ka ya nna fela yunibesiti ya thuto e e dirang dipatlisiso mme e nne yunibesiti ya patlisiso e e nang le matswela a a molemo, ya go ruta le go ithuta. Jaaka fa dipalopalo tse di latelang di bontsha, YBB e dira kgatelopele ka bonako go ya go fitlhelela maikemisetso a yone:
• Ga jaanong jaana, YBB e balelelwa fa gare ga diyunibesiti di le supa tse di kwa setlhoweng mo Aforika Borwa tsa patlisiso le fa gare ga tse pedi tse di kwa setlhoweng tsa mokgwa o moswa wa go dira dilo.
• Ka 2008, mo gare ga diyunibesiti tsotlhe tsa Aforika Borwa, YBB e ne ya dira madi a le mantsi mo gotsa Thekenoloji le mo Mananeong a Mafapha a Tsa Badiri (THRIP), mme e ne e dirisana mmogo le tsa dikgwebo mo mokgweng o moswa wa go dira dilo le go dira patlisiso e e maleba.
• YBB e na le babatlisisi ba le 103 ba ba nang le maduo a a simololang ka a Mokgatlho wa Bosetshaba wa Patlisiso (NRF). Seno se raya gore go feta 10% ya badiri ba rona ba mo yunibesiting ka babatlisisi ba ba neilweng a maduo go ya ka a NRF Maduo a kalogo ya bongaka kwa YBB ke a bone a a molemo go a gaisa otlhe mo Aforika Borwa mme maduo a kalogo ya Masetase one ke a boraro.
• Babatlisisi ba Yunibesiti ba ikgapetse diawate di le mmalwa tsa bosetshaba le tsa boditshabatshaba mo tirong ya bone. Mo sekaing se le sengwe fela, setlhopha sa babatlisisi ba YBB e ne e le karolo ya setlhopha sa boditshabatshaba se se neng sa kgapela Moputso wa 2006 wa European Union Descartes Science.
Mmotlolo wa Ditlamo Tsa Patlisiso
Go akofisa go tokafadiwa ga dipholo tsa patlisiso
Go akofisa tiro ya go nna yunibesiti ya patlisiso e e nang le matswela a a molemo, ya go ruta le go ithuta, YBB e tsentse Mmotlolo o moswa wa Ditlamo Tsa Patlisiso. Mmotlolo ono o diretswe go godisa dipholo tsa patlisiso, boleng jo bo kwa godimo jwa go dira tiro ka go rotloetsa go dirwa ga ditlhopha tse di oketsegileng tse di simololang go dira patlisiso le go baakanyetsa go gola ga ditlhopha tseno tsa patlisiso.
Go na le maemo a le mane a ditlamo tsa patlisiso, go simolola ka setlamo sa “magorogo-maswa”, dilo tse di kgethegileng tse go dirwang patlisiso ka tsone, lefapha mme kwa bofelong tikatikwe ya boleng jo bo kwa godimo.
Ga jaanong jaana YBB e na le dilo di le supa tse di kgethegileng tse go dirwang patlisiso ka tsone:
• Baagi le Boitekanelo
• Diate Tsa Mmino mo Aforika Borwa: Ditsompelo le Tshedimosetso
• Tiriso ya Melemo ya Kalafi mo Aforika Borwa.
• Ditlamorago tsa bojanala mo loagong le mo ikonoming
• Hypertension in Africa Research Team (HART)
• Tiro ya go Itshidila Mmele, Motshameko le Boitapoloso
• Thekenoloji ya Thuto ya Tsela e e Nang le Matswela ya Go Ruta, Go Ithuta le go Tlhofofatsa Dilo
Mo godimo ga moo, go na le dilo di le tharo tse go dirwang patlisiso ka tsone:
• Tlhabololo ya Loago e e Kgonang go Itsetsepela
• Go Aroganya Ditsompelo Tsa Khemikale
• Mekgatlho ya Go Ruta le go Ithuta
Go na le mafapha a le 11 a patlisiso kwa YBB:
• Lefapha la Mmetshe wa Kgwebo le Ditharabololo Tsa Kgwebo
• Lefapha la Tlhabololo ya Boemo Jwa Molaotheo wa Aforika Borwa
• Lefapha la Patlisiso ka Diokobatsi le go di Dira
• Lefapha la Disaense Tsa Tikologole Botsamaisi
• Lefapha la Dipuo le Puisokwalo mo Aforika Borwa
• African Unit for Transdisciplinary Health Research (AUTHeR)
• Lefapha la ditsamaiso Tsa Eneji
• Lefapha la Thutabomodimo e e Tlhabolotsweng le Tlhabololo ya Mokgatlho wa Aforika Borwa
• Lefapha la Fisikisi ya Sebaka
• Workwell: Lefapha la Patlisiso la Batho, Pholisi le Go Nna le Seabe
• Thinkwell Boleng jwa ikonomi jwa patlisiso ya botsogo jo bo siameng
YBB e na le tikatikwe e le nngwe e e di gogang kwa pele:
• Tikatikwe e e di Gogang Kwa Pele ka Dikotla (CEN)


text:
SETLHOGO SA KAFA NTLE | PUSO E E SE NANG BONWEENWEE
Bonweenwee Jwa Puso bo Aname
Bonweenwee mo pusong bo tlhalosiwa e le go dirisa taolo gore motho a itsholegele molemo. Seno ga se bolo go direga. Ka sekai, Baebele e na le molao o o kgalang go amogela pipamolomo mo dikgetsing tsa boatlhodi, e leng se se bontshang gore bonweenwee bo ne bo ntse bo direga mo dingwageng di feta 3 500 tse di fetileng. (Ekesodo 23:8) Boammaaruri ke gore bonweenwee ga bo akaretse fela go amogela pipamolomo. Ka dinako tse dingwe badiredibagolo ba ba dirang bonweenwee ba utswa dithoto, ba dirisa ditirelo tsa setšhaba tse ba sa tshwanelang go di dirisa e bile ba utswa madi. Gape ba ka nna ba dirisa maemo a bone gore a solegele ditsala le ba masika a bone molemo.
Le fa go dirwa bonweenwee mo mekgatlhong yotlhe ya batho, go lebega bo aname thata mo pusong. Global Corruption Barometer ya 2013 e e gatisitsweng ke mokgatlho wa Transparency International, e ne ya bega gore mo lefatsheng lotlhe batho ba lemogile gore ditheo tse di nang le bonweenwee thata ke mekgatlho ya dipolotiki, mapodise, badiredibagolo ba puso, batlhomamelao le baatlhodi. Akanya ka dingwe tsa dipego tseno tsa bonweenwee.
AFRIKA: Ka 2013, badiredibagolo ba ka nna 22 000 kwa Afrika Borwa ba bonwe molato wa ditiro tse di bosula tsa bonweenwee.
DINAGA TSA AMERIKA: Ka 2012, kwa Brazil, batho ba le 25 ba ne ba bonwa molato wa go dirisa madi a setšhaba gore ba engwe nokeng mo dipolotiking. Mongwe wa batho ba ba neng ba bonwa molato ke motlatsamoporesidente, monna yo o tsayang maemo a bobedi ka taolo mo nageng eno.
ASIA: Kwa Seoul, Korea Borwa, batho ba ka nna 502 ba ne ba tlhokafala fa moago wa lebenkele lengwe o gosomana ka 1995. Babatlisisi ba ne ba lemoga gore balaodi ba toropo ba ne ba newa pipamolomo gore ba letlelele boradikonteraka go dirisa motswako o o sa amogelweng wa konkereite le go tlola melao ya pabalesego.
YUROPA: Mokomishinara wa European Commission Home Affairs e bong Cecilia Malmström a re: “Bothata jono [jwa bonweenwee mo Yuropa] bo aname ka tsela e e gakgamatsang.” O ne a oketsa ka go re: “Go lebega boradipolotiki ba sa ikemisetsa go fedisa bonweenwee.”
Go thata gore batho ba fedise bonweenwee mo pusong. Porofesa Susan Rose-Ackerman e bong moitse wa go lwantsha bonweenwee a re gore bothata jono bo rarabololwe “go ka tlhokega gore go dirwe diphetogo tse dikgolo mo tseleng e puso e dirang dilo ka yone.” Le fa go lebega e kete maemo a etegela pele, Baebele e bontsha gore go tla nna le diphetogo tse dikgolo e bile e re tlhomamisetsa gore di tla direga.


text:
TSA MALOBA
Ditshwetso Tse di Kgaogantseng Dikontinente
KA 1493 fa Christopher Columbus a tswa kwa dinageng tsa Amerika, dikgosi tsa Spain le Portugal ga di a ka tsa dumalana ka gore dinaga tseo le kgwebo ya tsone di ne di tshwanetse go laolwa ke mang. Naga ya Spain e ne ya isa kgang eno kwa go Mopapa Alexander VI gore a e rarabolole.
DIKGOSI LE BOMOPAPA BA KGAOGANYA DIKONTINENTE
Naga ya Spain, ya Portugal le Bomopapa ba ne ba setse ba batla go ikgapela dinaga tsa Amerika. Ka 1455, Mopapa Nicholas V o ne a naya Bapotokisi tshwanelo ya go ya kwa dinageng le kwa ditlhaketlhakeng tse di iphaphathileng le Lotshitshi Lwa Atlantic kwa Afrika le gore ba gape sengwe le sengwe se ba se fitlhelang koo. Ka 1479, mo Tumalanong ya Alcáçovas, Afonso V wa kwa Portugal le morwawe e bong Kgosana John ba ne ba naya Ferdinand le Isabella wa kwa Spain, Ditlhaketlhake Tsa Canary. Le fa go ntse jalo, naga ya Spain e ne e tla naya Bapotokisi kgwebo ya Afrika le Ditlhaketlhake Tsa Azores, Tsa Cape Verde le Tsa Madeira. Dingwaga di le pedi moragonyana, Mopapa Sixtus IV o ne a tlhomamisa tumalano eno ka gore dinaga dipe fela tsa borwa le botlhaba jwa Ditlhaketlhake Tsa Canary ke tsa Portugal.
Le fa go ntse jalo, John, yo jaanong e leng John II wa kwa Portugal o ne a re dinaga tse Columbus a neng a re ke tsa gagwe tota ke tsa Portugal. Dikgosi tsa Spain ga di a ka tsa dumalana le seo mme di ne tsa ikuela kwa go Mopapa Alexander VI gore di newe tshwanelo ya go gapa dinaga tsa ga Columbus le go di dira dinaga tsa Bokeresete.
Ka ponyo ya leitlho, Mopapa Alexander VI o ile a kgaoganya dikontinente
Alexander o ne a itsise ka ditshwetso tse tharo tse di dirilweng. Ya ntlha e ne e le gore “go ya ka taolo ya Modimo Mothatayotlhe” dinaga tse disha di tla newa Spain. Ya bobedi e ne e itsise ka molelwane wa bokone le borwa o o dikilometara di ka nna 560 kwa bophirima jwa Ditlhaketlhake Tsa Cape Verde. Alexander o ne a re dinaga tsotlhe tse di ka fa bophirima jwa molelwane oo e ne e le tsa Spain. Ka ponyo ya leitlho, mopapa o ile a kgaoganya dikontinente! Tshwetso ya gagwe ya boraro e ne e kgothaletsa Ba-Spain go gapa dinaga tsa kwa botlhaba go fitlha kwa India. Mme seno se ne sa galefisa Kgosi John ka gonne batho ba a neng a ba busa ba ne ba setse ba anametse kwa dikarolong dingwe kwa Afrika, e leng se se dirileng gore Portugal e nne le taolo go fitlha kwa Lewatleng la India.
MOLELWANE O MOSHA
E re ka John a ne a sa kgotsofadiwa ke ditshwetso tsa ga Alexander, * o ne a ikgolaganya le Ferdinand le Isabella. Mokwadi mongwe e bong William Bernstein a re: “Le fa dikgosi tsa Ba-Spain di ne di boifa bosetlhogo jwa Bapotokisi e bile di ntse di gapa dinaga tsa Amerika, di ne di batla go ineela.” Ka jalo, ka 1494, go ne ga saenwa Tumalano ya Tordesillas e leng leina la toropo nngwe kwa Spain.
Mo tshwetsong e e dirilweng mo Tumalanong ya Tordesillas, molelwane wa ga Alexander ga o a ka wa phimolwa mme o ne wa busediwa kwa bophirima ka dikilometara di le 1 480. Seo se ne sa dira gore Afrika yotlhe le Asia e nne tsa Portugal; dinaga tse di neng di gapilwe ke Spain. Go busediwa ga molelwane kwa bophirima go ne ga dira gore naga e nngwe e e neng ya itsege e le Brazil e wele mo pusong ya Portugal.
Dipolao tse dintsi di bakilwe ke ditshwetso tse di neng di naya Spain le Portugal taolo ya go gapa dinaga tse dingwe. Ditshwetso tseno di ne di gataka ditshwanelo tsa batho ba ba mo dinageng tseo ba ba neng ba gapiwa e bile ba tshwarwa setlhogo. Gape di dirile gore ditšhaba tse di nang le taolo di nne le dikgotlhang ka makgolo a dingwaga di bo di bo lwele mawatle.
^ ser. 9 Fa o batla tshedimosetso e e oketsegileng ka mopapa yono wa lenweenwee, bona setlhogo se se reng “Alexander VI—Mopapa yo Roma A sa Mo Lebaleng” se se mo makasineng wa Tora ya Tebelo wa June 15, 2003, tsebe 26-29.


text:
Mpumalanga
Mpumalanga ke nngwe ya diporofinsi mo Aferika Borwa.(leina la kgaolo e le ne la fetloga go tsweng kwa go Eastern Transvaal ka kgwedi ya Phatwe a tlhola masome a mabedi le bone ka ngwaga wa 1995), ke kgaolo e e mo Aferika Borwa . Leina la lefelo le lone ka boripana le raya "kwa letsatsi le tlhabang teng" ka teme ya Seswazi, Sexhosa, Setebele gape le Sezulu. Mpumalanga o ikaegile kwa botlhaba jwa Afrika Borwa , mo bokone jwa KwaZulu-Natal gape o boe o aga molelwane le lefatsheng la Swaziland le Mozambique. E akaretsa selekanyo sa 6.5% sa lefatshe la Aferika Borwa. Mo bokone e aga molelwane kwa Limpopo, mme mo bophiri ke Gauteng, mme mo bokone bophirima ke Free Statemme gape kwa bokone ke KwaZulu-Natal.Toropokgolo ya teng e bidiwa Nelspruit (mme gompieno e fetlotswe leina go nna Mbombela).Mme ka ngwaga wa 1994, Mpumalanga e kile ya bo e le bontlha bongwe jwa kgaolo ya Transvaal_Province.
Contents
Popego ya lefatshe[baakanya | edit source]
Drakensberg ke ene yo o kgaoganyang Mpumalanga ka matlhakore a le mabedi ebong bontlha jo bongwe jwa bophirima jo bo tetseng bojang jo bontsi bo ikadile ka mo go kgatlhisang gape lefatshe le bo le tsholetsegela fa godimo mme gape mo letlhakoreng la botlhaba go fologela tlase bojang mme bo se bontsi mo kalo mme teng fa go nale diphologolo tse di mefutla tse di anameng le tikologo gape di e kgabisa. Bontlha jwa borwa jwa lefelo la diphologolo la Kruger_National_Park bo bonwa teng mo kgaolong. Thaba ya Drakensberg e fetla boleele jwa selekanyo sa 2000m mo mafelong a le mantsi bogoljang mo bogare jwa kgaolo ya Mpumalanga e e leng yone e tlwaelesegile ka ditlhaba tse dintsi[1].
Bojanala[baakanya | edit source]
Mpumalanga gape o tumile ka go itsege e le lefelo la bojanala. Kruger_National_Park, ke lefelo le sireletsang diphologolo le le simolodisitsweng ka ngwaga wa 1898 maikaelelo e le go sireletsa le gone go tlhokomela diphologolo tsa naga, lefelo le le botona jwa selekanyo sa dokhilomethara di le 20,000 square (7,700 sq mi), mme ebile le itsege lefatshe ka bopharaKruger_National_Park[2].
Dipuo le dipalo tsa batho[baakanya | edit source]
Palo ya batho e ka tshwara 30% ba bua SiSwati, teme ya batho ba lefatshe la Swaziland ka gore ba bapile fela thata, ba le 26% bone ba bua puo ya IsiZulu, 10.3% IsiNdebele, 10,2% Northern_Sothosa kwa bokone le 11,6% yone e bua Xitsonga.


text:
A lo Tila Batho ba e Kileng ya Nna Maloko a Bodumedi Jwa Lona?
Ga re tile batho ba e kileng ya bo e le Basupi ba ga Jehofa ba jaanong ba sa tlholeng ba rerela batho ba bangwe, gongwe e bile ba katogela kgakala ba sa tlhole ba kopanela le badumedikabone. Tota e bile, re leka go ba thusa go boa ba kgatlhegela dilo tsa semoya.
Ga e re fa motho a dirile boleo jo bo masisi re bo re setse re potlakela go mo kgaola. Le fa go ntse jalo, fa Mosupi yo o kolobeditsweng a nna le mokgwa wa go tlola melao ya Baebele mme a sa ikwatlhaye, re tila motho yoo kgotsa re a mo kgaola. Baebele e laela jaana ka tlhamalalo: “
Tlosang motho yo o boikepo mo gare ga lona.”—1 Bakorintha 5:13.
Go tweng ka monna yo o kgaotsweng mme mosadi wa gagwe le bana bone e sa ntse e le Basupi ba ga Jehofa? Kamano ya lelapa e a nang le yone le ba lelapa la gagwe ga e fetoge, go fetoga fela kamano ya bone e e amang dilo tsa bodumedi. Kamano ya lenyalo le lorato lwa bone lwa lelapa le go dirisana mmogo di tla tswelela.
Batho ba ba kgaotsweng ba letlwa go tla kwa dithulaganyong tsa rona tsa bodumedi. Fa ba batla, gape ba ka newa kgakololo ya semoya ke bagolwane ba phuthego. Boikaelelo jwa go dira jalo ke go thusa motho yoo go boa gape a tshwanelegela go nna mongwe wa Basupi ba ga Jehofa. Batho ba ba kgaotsweng ba ba sa dumalaneng le boitshwaro jo bo sa siamang e bile ba bontsha ka pelo yotlhe gore ba batla go tshela ka melao ya Baebele, ba amogelwa ka diatla tsoopedi go boa e nna maloko a phuthego.


text:
Polelo 64: Solomone o Aga Tempele
PELE Dafide a swa, o ne a bolelela Solomone tsela e Modimo a neng a batla gore a age tempele ya Gagwe ka yone. Mo ngwageng wa bonè wa puso ya gagwe, Solomone o simolola go aga tempele mme go mo tsaya dingwaga di le supa le halofo gore a e fetse. Banna ba le diketekete ba aga tempele mme kago eo e ja madi a le mantsi. Seno ke ka gonne go dirisitswe gauta le selefera e ntsi.
Tempele e na le dikamore tse pedi tse dikgolo tse di tshwanang le tsa motlaagana. Mme gone, dikamore tseno di feta tsa motlaagana go menagane gabedi. Solomone o dira gore letlole la kgolagano le tsenngwe mo kamoreng e e kwa teng ya tempele, mme dilo dingwe tse di neng di le mo motlaaganeng di tsenngwa mo kamoreng e nngwe.
Fa tempele e sena go wediwa, go nna le mokete o mogolo. Jaaka o bona mo setshwantshong, Solomone o khubama mo tempeleng a bo a rapela. Solomone o raya Jehofa a re: ‘Tota le magodimo a a leng magolo ga a lekana go go tshola, mme ruri tempele eno yone e nnye tota gore e ka go tshola. Mme gone, tsweetswee Modimo wa me, reetsa batho ba gago fa ba rapela mo lefelong leno.’
Fa Solomone a sena go rapela, molelo o tswa kwa legodimong. O fisa ditlhabelo tsa diphologolo tse di dirilweng. Mme lesedi le legolo le le tswang kwa go Jehofa le tlala mo tempeleng. Seno se bontsha gore Jehofa o reeditse le gore o itumelela tempele le thapelo ya ga Solomone. Jaanong batho ga ba tlhole ba ya kwa motlaaganeng, go na le moo ba ya kwa tempeleng go ya go obamela Jehofa.
Solomone o busa batho ka tsela e e botlhale ka lobaka lo loleele, mme batho ba itumetse. Le fa go ntse jalo, Solomone o nyala basadi ba le bantsi ba ba tswang kwa dinageng tse dingwe mme ba sa obamele Jehofa. A o bona mongwe wa bone a obamela modingwana yo o itiretsweng? Kgabagare basadi ba ga Solomone ba dira gore a obamele medimo e mengwe. A o itse gore go direga eng fa Solomone a dira seno? Ga a tlhole a tshwara batho sentle. O nna setlhogo mme batho ga ba tlhole ba itumetse.
Seno se dira gore Jehofa a galefele Solomone mme o mo raya a re: ‘Ke tla go tseela bogosi mme ke bo neye motho yo mongwe. Ga nkitla ke dira seno fa o sa ntse o tshela, mme ke tla se dira fa go busa morwao. Mme ga nkitla ke tseela morwao batho botlhe ba ba mo pusong ya gagwe.’ A re bone gore seno se direga jang.
1 Ditiragalo 28:9-21; 29:1-9; 1 Dikgosi 5:1-18; 2 Ditiragalo 6:12-42; 7:1-5; 1 Dikgosi 11:9-13.
Dipotso
- Go tsere Solomone lobaka lo lo kae go wetsa kago ya tempele ya ga Jehofa, mme ke eng fa e ja madi a le mantsi thata?
- Tempele eno e na le dikamore di le kae tse dikgolo, mme go tsentswe eng mo kamoreng e e kwa teng?
- Solomone o ne a reng mo thapelong ya gagwe fa tempele e sena go wediwa?
- Jehofa o bontsha jang gore o amogetse thapelo ya ga Solomone?
- Basadi ba ga Solomone ba mo tlhotlheletsa gore a dire eng, mme go direga eng ka ene?
- Ke eng fa Jehofa a galefetse Solomone, mme Jehofa o mo raya a reng?
Dipotso tse di oketsegileng
- Bala 1 Ditiragalo 28:9, 10.
Go ya ka mafoko a ga Dafide a a mo go 1 Ditiragalo 28:9, 10, re tshwanetse go leka go dira eng mo botshelong jwa rona jwa letsatsi le letsatsi? (Pes. 19:14; Bafil. 4:8, 9)
- Bala 2 Ditiragalo 6:12-21, 32-42.
Solomone o ne a bontsha jang gore ga go na kago epe e e dirilweng ke motho e Modimo Mogodimodimo a ka nnang mo go yone? (2 Ditir. 6:18; Dit. 17:24, 25)
Mafoko a ga Solomone a a mo go 2 Ditiragalo 6:32, 33 a bontsha eng ka Jehofa? (Dit. 10:34, 35; Bagal. 2:6)
- Bala 2 Ditiragalo 7:1-5.
Fela jaaka bana ba Baiseraele ba ne ba tlhotlheletsega go baka Jehofa fa ba bona kgalalelo ya gagwe, rona re tshwanetse go amega jang gompieno fa re akanya ka tshegofatso ya ga Jehofa mo bathong ba gagwe? (2 Ditir. 7:3; Pes. 22:22; 34:1; 96:2)
- Bala 1 Dikgosi 11:9-13.
Tsela e Solomone a neng a tshela ka yone e bontsha jang botlhokwa jwa go ikanyega go fitlha kwa bokhutlong? (1 Dikg. 11:4, 9; Math. 10:22; Tshen. 2:10)


text:
Thuto 5
Boikaelelo Jwa Modimo ke Eng ka Lefatshe?
1. Ke ka ntlha yang fa Modimo a ile a bopa lefatshe?
Jehofa o bopetse batho lefatshe. Ke legae la rona. Ka jalo, banyalani ba ntlha e bong Adame le Efa ba ne ba sa bopelwa go tlatsa legodimo—Modimo o ne a setse a bopile baengele go tshela kwa legodimong. (Jobe 38:4, 7) Go na le moo, Modimo o ne a tsaya monna wa ntlha mme a mmaya mo paradaiseng e ntle e e bidiwang tshimo ya Edene. (Genesise 2:15-17) Jehofa o ne a naya monna yono le bana ba a neng a tla nna le bone mo isagweng tsholofelo ya go itumelela botshelo jo bo sa khutleng mo lefatsheng.—Bala Pesalema 37:29; 115:16.
Kwa tshimologong, tshimo ya Edene e ne e le yone fela paradaise. Banyalani ba ntlha ba ne ba tshwanetse go tshola bana mme ba tlatse lefatshe. Fa nako e ntse e tsamaya ba ne ba tshwanetse go laola lefatshe lotlhe mme ba le dire paradaise. (Genesise 1:28) Le ka motlha lefatshe le ka se senngwe. Le tla nna e ntse e le legae la batho.—Bala Pesalema 104:5.
2. Ke ka ntlha yang fa gone jaanong lefatshe e se paradaise?
Adame le Efa ga ba a ka ba ikobela Modimo, ka jalo o ne a ba leleka mo tshimong. Paradaise e ne ya latlhega, mme ga go motho ope yo o atlegileng go e tsosolosa. Baebele ya re: “Lefatshe ka bolone le tsentswe mo seatleng sa yo o boikepo.”—Jobe 9:24.—Bala Genesise 3:23, 24.
A Jehofa o tlogetse se a neng a ikaeletse sone ka batho kwa tshimologong? Nnyaa! Ke mothatayotlhe. Ga a ka ke a palelwa. (Isaia 45:18) O tla dira gore batho ba tshele jaaka a ne a batlile.—Bala Pesalema 37:11, 34.
3. Paradaise e tla tsosolosiwa jang?
Paradaise e tla tsosolosiwa fa Jesu a busa e le Kgosi ya Bogosi jwa Modimo. Mo ntweng e e bidiwang Haramagedona, Jesu o tla etelela baengele pele mme a senye batho botlhe ba ba ganetsang Modimo. Go tswa foo, Jesu o tla golega Satane ka dingwaga di le 1 000. Batho ba Modimo ba tla falola tshenyego ka gonne Jesu o tla ba kaela le go ba sireletsa. Ba tla itumelela botshelo jo bo sa khutleng mo lefatsheng la Paradaise.—Bala Tshenolo 20:1-3; 21:3, 4.
4. Pogo e tla fela leng?
Modimo o tla fedisa bosula leng mo lefatsheng? Jesu o ne a naya “sesupo” se se tla bontshang gore bokhutlo bo gaufi. Maemo a a leng teng mo lefatsheng gompieno a dira gore batho ba se ka ba itumelela botshelo mme a bontsha gore re tshela mo ‘bokhutlong jwa tsamaiso eno ya dilo.’—Bala Mathaio 24:3, 7-14, 21, 22.
Mo dingwageng di le 1 000 tse Jesu a tla bong a busa lefatshe ka tsone a le kwa legodimong, o tla fedisa pogo yotlhe. (Isaia 9:6, 7; 11:9) Kwantle ga go direla e le Kgosi, Jesu o tla bo a direla e le Moperesiti yo Mogolo mme o tla phimola maleo a batho ba ba ratang Modimo. Ka jalo, Modimo o tla fedisa bolwetse, botsofe le loso a dirisa Jesu.—Bala Isaia 25:8; 33:24.
5. Ke bomang ba ba tla tshelang mo Paradaiseng ya mo isagweng?
Batho ba ba ikobelang Modimo ba tla tshela mo Paradaiseng. (1 Johane 2:17) Jesu o ne a romela balatedi ba gagwe go ya go batla batho ba ba pelonolo le go ba ruta gore ba tshwanetse go dira eng gore ba amogelwe ke Modimo. Gompieno, Jehofa o baakanyetsa dimilione tsa batho go tla go tshela mo lefatsheng la Paradaise mo isagweng. (Sefania 2:3) Kwa Diholong Tsa Bogosi tsa Basupi ba ga Jehofa, batho ba ithuta go nna banna le borre ba ba botoka le go nna basadi le bommè ba ba botoka. Bana le batsadi ba obamela Modimo mmogo mme ba ithuta gore ba ka solegelwa molemo jang ke dikgang tse di molemo.—Bala Mika 4:1-4.


text:
SETLHOGO SA KA FA NTLE | GORENG BATHO BA BA MOLEMO BA DIRAGALELWA KE DILO TSE DI BOSULA?
Dilo Tse di Bosula di Diragalela Batho ba ba Molemo
—Goreng?
E re ka Jehofa Modimo * e le Mmopi wa dilo tsotlhe e bile e le Mothatayotlhe, batho ba le bantsi ba ka mo tshwaya phoso ka sengwe le sengwe se se diregang mo lefatsheng, go akaretsa le bosula jotlhe. Le fa go ntse jalo, ela tlhoko se Baebele e se buang malebana le Modimo wa boammaaruri:
“Jehofa o siame mo ditseleng tsa gagwe tsotlhe.”—Pesalema 145:17.
“Ditsela tsotlhe tsa [Modimo] di tshiamiso. Modimo yo o ikanyegang, yo go se nang botlhoka tshiamiso mo go ene; O siame e bile o thokgame.”—Duteronome 32:4.
“Jehofa o pelonomi tota mo go bontsheng lorato e bile o kutlwelobotlhoko.”—Jakobe 5:11.
Modimo ga se ene a bakang dilo tse di bosula. Le fa go ntse jalo, a o tlhotlheletsa ba bangwe go dira ditiro tse di bosula? Le eseng. Dikwalo tsa re: “Fa mongwe a le mo tekong, a a se ka a re: ‘Ke lekwa ke Modimo.’” Ka ntlha yang? Ka gonne “Modimo ga a ka ke a lekwa ka dilo tse di bosula le gone ene ka boene ga a leke ope.” (Jakobe 1:13) Modimo ga a leke ope ka go mo tlhotlheletsa gore a itshware ka tsela e e sa siamang. Modimo ga a bake dilo tse di bosula gore di direge kgotsa ga a tlhotlheletse batho gore ba dire se se bosula. Ka jalo, ke eng kgotsa ke mang yo re ka mo pegang molato fa dilo tse di bosula di direga?
LEFELO LE LE SA SIAMANG LE NAKO E E SA SIAMANG
Fa Baebele e bua ka lebaka lengwe la go bo batho ba boga, ya re: “Botlhe ba diragalelwa ke motlha le tiragalo e e sa bonelwang pele.” (Moreri 9:11) Fa ditiragalo tse di sa lebelelwang kgotsa dikotsi di direga, mongwe a ka tswa a amegile kgotsa a sa amega, go ikaegile thata ka gore o a bo a le kae ka nako ya fa di diragala. Mo e ka nnang dingwaga di le 2 000 tse di fetileng, Jesu Keresete o ne a bua ka masetlapelo mangwe a a neng a ama batho ba le 18 ba ba neng ba bolawa ke tora fa e ne e ba wela. (Luke 13:1-5) Ga ba amega mo kotsing eo ka ntlha ya tsela e ba neng ba tshela matshelo a bone ka yone; ke fela gore ba ne ba le ka fa tlase ga tora eo fa e ne e wa. Bosheng jaana thoromo ya lefatshe e e kotsi e ne ya padimola Haiti ka Ferikgong 2010; puso ya Haiti ya re go sule batho ba ba fetang 300 000. Batho bao botlhe ba ne ba swa go sa kgathalasege gore ke bomang. Malwetse le one a ka tlhasela mongwe le mongwe ka nako nngwe le nngwe.
Ke ka ntlha yang fa Modimo a sa sireletse batho ba ba molemo mo masetlapelong?
Bangwe ba ka botsa jaana: ‘A Modimo o ne a ka se thibele matlhotlhapelo ao a a kotsi gore a se ka a direga? A o ne a ka se sireletse batho ba ba siameng gore ba se ka ba welwa ke masetlapelo?’ Gore Modimo a tsereganye mo maemong ao, go tla bo go raya go re o itse ka ga dilo tse di bosula pele di direga. Le fa tota Modimo a na le bokgoni jwa go itse isagwe e sa le gale, re tshwanetse go ipotsa potso eno: A Modimo o tlhopha go dirisa maatla a gagwe ka tsela e kgolo go itse go sa le gale ka dilo tseo?—Isaia 42:9.
Dikwalo tsa re: “Modimo wa rona o kwa magodimong; sengwe le sengwe se a natefeletsweng ke go se dira o se dirile.” (Pesalema 115:3) Jehofa o dira se a bonang se le botlhokwa e seng sengwe le sengwe fela se a kgonang go se dira. Seo se akaretsa le se a swetsang go se bonela pele. Ka sekai, morago ga gore boikepo bo ate mo metseng ya bogologolo ya Sodoma le Gomora, Modimo o ne a bolelela tlhogo ya lotso e bong Aborahame jaana: “Ke ikemiseditse tota go ya teng gore ke tle ke bone gore a ba dira go ya fela kafa selelong se se leng kaga one se se tlileng mo go nna. Fa go sa nna jalo, ke tla itse.” (Genesise 18:20, 21) Jehofa o ne a tlhopha go se itse kafa boikepo bo neng bo atile ka gone mo metseng eo ka lobaka lo lo rileng. Ka tsela e e tshwanang, ga go pelaelo gore Jehofa a ka tlhopha go se itse sengwe le sengwe go sa le gale. (Genesise 22:12) Seno ga se bontshe gore ga a itekanela kgotsa gore o na le bokoa bongwe. E re ka “tiro ya gagwe e itekanetse,” Modimo o kgona go lekalekanya bokgoni jwa gagwe jwa go itse isagwe le maikaelelo a gagwe; ga a ke a pateletsa batho gore ba latele tsela e e rileng. * (Duteronome 32:4) Ka jalo, re ka swetsa ka goreng? Ka gore: Modimo o tlhopha tsela e ka yone a dirisang bokgoni jwa gagwe jwa go bonela dilo pele e bile o dira jalo ka botlhale.
A BATHO BA NA LE SEABE?
Batho le bone ba na le seabe mo boikepong jo bo diragalang. Ela tlhoko kafa Baebele e tlhalosang ka gone se se ka dirang gore motho a dire ditiro tse di kotsi. “Mongwe le mongwe o lekwa ka go gogelwa a ba a hepisiwa ke keletso ya gagwe. Go tswa foo keletso, fa e sena go emera, e tshola boleo; boleo le jone, fa bo sena go diragadiwa, bo tsala loso.” (Jakobe 1:14, 15) Fa batho ba dira go ya ka dikeletso tsa bone tse di sa siamang kgotsa ba ineela mo dikeletsong tsa bone tse di sa siamang ba tla tshwanelwa ke go lebana le diphelelo tse di bosula. (Baroma 7:21-23) Jaaka hisitori e bontsha, batho ba ile ba dira dilo tse di tsitsibanyang mmele tse di ileng tsa baka pogo e e seng kana ka sepe. Mo godimo ga moo, batho ba ba boikepo ba ka tlhotlheletsa ba bangwe gore ba nne bosula, ka go dira jalo ba anamisa bosula.—Diane 1:10-16.
Batho ba ile ba dira dilo tse di tsitsibanyang mmele tse di ileng tsa baka pogo e e seng kana ka sepe
A Modimo o tshwanetse go tsereganya mme a thibele batho gore ba se ka ba dira dilo tse di bosula? Ela tlhoko kafa motho a bopilweng ka gone. Dikwalo tsa re Modimo o bopile motho mo setshwanong sa Gagwe. Ke gone ka moo, batho ba kgonang go bontsha dinonofo tsa Modimo. (Genesise 1:26) Batho ba neilwe mpho ya go itlhophela e bile ba ka tlhopha go rata Modimo le go ikanyega mo go ene ka go dira se se siameng mo matlhong a gagwe. (Duteronome 30:19, 20) Fa Modimo a pateletsa batho gore ba dire dilo ka tsela e e rileng, a tota o tla bo a sa ba tseele mpho eno e a ba neileng yone ya go itlhophela? Fa a dira jalo, batho ba ne ba tla ba tshwana fela le metšhini, e e berekang ka tsela e e rulagantsweng ka yone! Seo se ne se tla tshwana le fa tlholelo kgotsa Kismet, e ne e laola se re se dirang le sengwe le sengwe se se re diragalelang. Ruri re ka itumelela gore Modimo o re naya seriti ka go re letlelela gore re itlhophele se re batlang go se dira! Le fa go ntse jalo, seo ga se reye gore tshenyo e e bakilweng ke diphoso tsa batho le ditshwetso tse ba di dirang tse di sa siamang di tla tshwenya batho ka bosakhutleng.
GO TWENG KA THUTO YA KARMA?
Fa o ne o ka botsa Mohindu kgotsa Mobuda potso e e mo khabareng ya makasine ono, gongwe o ne a tla go araba jaana: “Dilo tse di bosula di diragalela batho ba ba molemo ka ntlha ya molao wa Karma. Ba roba ditlamorago tsa se ba se dirileng mo tseleng e ba neng ba tshela ka yone pele.” *
Malebana le thuto ya Karma, go a thusa go ela tlhoko se Baebele e se buang ka loso. Mo tshimong ya Edene, mo motho a simologileng teng, Mmopi o ne a raya monna wa ntlha e bong Adame a re: “O ka nna wa ja mo setlhareng sengwe le sengwe sa tshingwana gore o bo o kgotsofale. Mme fa e le setlhare sa kitso ya molemo le bosula sone o se ka wa ja mo go sone, gonne ka letsatsi le o jang mo go sone ruri o tla swa.” (Genesise 2:16, 17) Fa Adame a ka bo a ile a se ka a leofa ka go se ikobele Modimo, a ka bo a ile a tshela ka bosakhutleng. Loso e ne ya nna kotlhao ya go sa ikobele taolo ya Modimo. Go tswa foo, fa bana ba tsholwa, “loso lo ne lwa anamela kwa bathong botlhe.” (Baroma 5:12) Ka jalo, go ka twe “dituelo tse boleo bo di duelang ke loso.” (Baroma 6:23) Gape Baebele e tlhalosa jaana: “Yo o suleng o golotswe mo boleong.” (Baroma 6:7) Ka mafoko a mangwe, batho ga ba nne ba duela maleo a bone morago ga loso.
Gompieno dimilione tsa batho di tlhalosa gore go boga ga batho go akaretsa thuto ya Karma. Gantsi motho yo o bogang o amogela pogo ya gagwe le ya batho ba bangwe, a sa ngongorege. Mme ntlha ke gore kgopolo eno ga e neye tsholofelo ya gore dilo tse di bosula di tla fela. Go dumelwa gore go re motho a gololwe mo bosuleng o tshwanetse go nna a tsalwa sesha gantsintsi e le ka tsela e e amogelwang ke batho le go nna le kitso e e kgethegileng. Ke boammaaruri gore dikgopolo tseno di farologane thata le se Baebele e se buang. *
LEBAKA LA KONOKONO!
Le fa go ntse jalo, selo sa konokono se se bakang boikepo, ga se batho. Satane Diabolo, yo kwa tshimologong e neng e le moengele yo o ikanyegang wa Modimo, “o ne a se ka a itsetsepela mo boammaaruring,” mme a tlisa boleo mo lefatsheng. (Johane 8:44) O ne a tlhotlheletsa botsuolodi kwa tshimong ya Edene. (Genesise 3:1-5) Jesu Keresete o ne a re Satane ke“yo o boikepo” le “mmusi wa lefatshe.” (Mathaio 6:13; Johane 14:30) Batho ka kakaretso ba latela Satane yo o ba tlhotlheletsang gore ba itlhokomolose ditsela tse di siameng tsa ga Jehofa. (1 Johane 2:15, 16) Mo go 1 Johane 5:19 re bala jaana: “Lefatshe lotlhe le namaletse mo maatleng a yo o boikepo.” Go na le dibopiwa tse dingwe tsa semoya tse di neng tsa fetoga go nna boikepo mme tsa dirisana le Satane. Baebele e bontsha gore Satane le madimona a gagwe ba ‘tsietsa lefatshe lotlhe le le nang le banni,’ mme seo se dira gore ‘lefatshe le latlhege.’ (Tshenolo 12:9, 12) Ka jalo, motho wa konokono yo o tshwaiwang phoso ka boikepo e tshwanetse ya nna Satane Diabolo.
Kwantle ga pelaelo, Modimo ga se ene a bakang dilo tse di bosula tse di diragalelang batho; e bile ga se ene a dirang gore ba boge. Go farologana le seo, o solofeditse gore o tla fedisa bosula jotlhe, jaaka setlhogo se se latelang se tla bontsha.
^ ser. 3 Jehofa ke leina la Modimo le le umakilweng mo Baebeleng.
^ ser. 11 Go ithuta gore ke ka ntlha yang fa Modimo a letleletse boikepo, bona kgaolo 11 ya buka ya Totatota Baebele e Ruta Eng? e e gatisitsweng ke Basupi ba ga Jehofa.
^ ser. 16 Go ithuta ka tshimologo ya se go tweng ke molao wa Karma, bona tsebe 8-12 ya boroutšhara jwa Go Diragalang ka Rona fa re Swa? e e gatisitsweng ke Basupi ba ga Jehofa.
^ ser. 18 Go utlwa se Baebele e se rutang ka boemo jwa baswi le tsholofelo ka batho ba ba suleng, bona kgaolo 6 le 7 ya buka ya Totatota Baebele e Ruta Eng?


text:
loading
Mathematics Northern Sotho Book Grade 1
shuters top class mabokgoni a bophelo kreti 1 sehlahla morutsii
Shuter's Top Class Mabokgoni a Bophelo ke karolo ya go kwisisega ya tlhatlamano ya Sehlopha sa Fase ye e ngwadilwego go ya ka dinyakwa tsa Setatamente sa Pholisi ya Setshaba sa Lenaneothuto le Keio. Tlhatlamano ya Shuter's Top Class e hlophilwe ka: Puku ya Moithuti E fa ditiro tsa go thewa ngwaneng le ka tiriso. Diteng le ditiro tsa mehutahuta go somisa baithuti. Dithalwa tsa mebalabala le thuso go tsweletsa go bala le go ngwala ka tebelelo. Pukutiro Ditiro tsa maleba tse di nyalantswego go Sehlahla Morutisi le Puku ya Moithuti. Ditiro tsa sekgauswi go matlafatsa le go tiisetsa go ithuta. Kalo ya go kwisisa le diswantsho tsa go kgahlisa. Kgoboko Thusi ya Morutisi e akaretsa: Puku Thusi ya Morutisi Lenaneo la tiriso, la beke-ka-beke, la thuto la dikotara ka moka tse nne. Mediro ya Keio ya Semolao ye e tsepantswego go. Setatamente sa Pholisi ya Setshaba sa Lenaneothuto le Keio (CAPS). Tlalelets o Dithusi tsa ka mphatong di akareditswe mo go Kgoboko Thusi ya Morotisi. Dintlha tse di filwego ka gare ga Kgoboko Thusi ya Morutisi e ka no fapana gannyane go diswantsho tse di lego ka godimo.
You need to be logged in to download the PDF Sample
This ebook is an exact digital copy of the printed book, the layout and page numbers are identical to the printed book. You will require the eduReader to read this book.
ISBN : 9780796052896
This Is The Printed Hardcopy Book, It Is Not Digitised In Any Way.
ISBN : 9780796044938


text:
DINTLHA TSE DI OKETSEGILENG
Go Rarabolola Dikgotlhang mo Dikgannyeng Tsa Kgwebo
Mo go 1 Bakorintha 6:1-8 moaposetoloi Paulo o ne a tlotla ka go sekisana kwa kgotlatshekelong ga badumedimmogo. O ne a re o swabisiwa ke gore Bakeresete bangwe kwa Korintha ba ne ba “nna pelokgale go ya kgotlatshekelong fa pele ga batho ba ba sa siamang.” (Temana 1) Paulo o ne a naya mabaka a a utlwalang a go bo Bakeresete ba sa tshwanela go isana dikgotlatshekelo mme ba tshwanetse go rarabolola dikgotlhang mo phuthegong. A re sekasekeng mangwe a mabaka a go bo go ntshitswe kgakololo eno e e tlhotlheleditsweng go tswa foo re bo re sekaseka maemo a se kae a kgakololo eno e sa direng ka tlhamalalo mo go one.
Fa re na le kgotlhang ya tsa kgwebo le modumedi ka rona, re ka leka pele go rarabolola kgang ka tsela ya ga Jehofa, e seng ya rona. (Diane 14:12) Fela jaaka Jesu a ile a bolela, go botoka go rarabolola kgotlhang ka bonako pele e etegela e nna kgang e e masisi. (Mathaio 5:23-26) Le fa go ntse jalo, ka maswabi Bakeresete bangwe ba nna manganga mo go feteletseng mo ba feleletsang ba isitse dikgang tsa bone kwa dikgotlatshekelong. Paulo o ne a re: “Tota go raya go fenngwa ga lona gotlhelele go bo lo sekisana kwa dikgotlatshekelong.” Ke ka ntlha yang fa a ne a rialo? Lebaka la konokono ke gore ditsheko tseno di ka senya leina le le molemo la phuthego le la Modimo yo re mo obamelang. Ka jalo re tsaya mafoko ano a ga Paulo tsia: “Ke ka ntlha yang fa bogolo lo sa iteseletse go tsiediwa?”—Temana 7.
Gape Paulo o ne a re Modimo o neile phuthego thulaganyo e e molemo ya go rarabolola dikgotlhang tse dintsi. Bagolwane ke banna ba Bakeresete ba ba tlhalefisitsweng ke kitso ya bone ya boammaaruri jwa Dikwalo, mme Paulo a re ba kgona “go atlhola mo gare ga bakaulengwe” fa go na le “dikgang tsa botshelo jono.” (Temana 3-5) Jesu o ne a bontsha gore dikgotlhang tse di bakilweng ke gore mongwe a bo a dirile diphoso tse di masisi tse di jaaka go senya yo mongwe leina le tsietso, di tshwanetse go rarabololwa ka dikgato tse tharo: sa ntlha, ba ba nang le bothata ba leke go bo rarabolola ka bobone ba le bosi; sa bobedi, fa kgato ya ntlha e sa atlege, ba tlise mosupi a le mongwe kgotsa ba le babedi; mme sa boraro, fa kgato eo le yone e sa atlege, ba ise kgang kwa phuthegong, e e emelwang ke bagolwane.—Mathaio 18:15-17.
Mme gone ga se gore bagolwane ba Bakeresete ke boramolao kgotsa borakgwebo e bile ga ba tlhoke go itira e kete ke bone. Ga se bone ba bayang melao ya kafa bakaulengwe ba tshwanetseng go rarabolola dikgang tsa kgwebo ka teng. Mo boemong jwa moo, ba leka go thusa batho botlhe ba ba nang le kgotlhang gore ba dirise Dikwalo mme ba dumalane go rarabolola bothata ka kagiso. Fa ba lebanwe ke go rarabolola dikgang tse di raraaneng thata ba ka nna ba kopa thuso kwa molebeding wa potologo kgotsa kwa ofising ya lekala ya Basupi ba ga Jehofa. Le fa go ntse jalo, go na le maemo a a sa amiweng thata ke kgakololo eno ya ga Paulo. Mangwe a one ke afe?
Mo mabakeng a mangwe, batho ba ka ya kgotlatshekelong e le go diragatsa molao kgotsa go dira sengwe se se tlhokang go dirwa go ya ka molao, ba sa ye go dira dilo tse di ka utlwisang ope botlhoko, mme ba ya go dira dilo tse di rotloetsang kagiso. Ka sekai, go ya kgotlatshekelong e ka tswa e le yone fela tsela ya go dira dilo tse di jaaka go tlhala kafa molaong, go dira gore o newe ngwana fa lo tlhalana, go direlwa tshwetso ya gore molekane yo o tlhalang o tla tshwanelwa ke go ntsha madi a le kana kang a go tlhokomela yo mongwe, go duelwa madi a inshorense, go tsenngwa mo lenaaneng la ba ba tshwanetseng go duelwa fa go na le yo o ipolelang kafa molaong gore ga a kgone go duela melato, go tlhomamisa makwalo a kabo ya boswa kafa molaong. Gape go na le maemo a mo go one mokaulengwe a ka ikutlwang a tshwanelwa ke go itshireletsa ka go sekisa motho yo o mo isitseng kgotlatshekelo. *
Fa ditsheko tseo di dirwa go se na manganga, di tla bo di se kgatlhanong le kgakololo e e tlhotlheleditsweng ya ga Paulo. * Le fa go ntse jalo, se Mokeresete a tshwanetseng a akanya thata ka sone ke go itshepisa leina la ga Jehofa le gore go nne go na le kagiso le kutlwano mo phuthegong. Balatedi ba ga Keresete ba itsewe thata ka lorato lwa bone, mme “lorato . . . ga lo ipatlele melemo ya lone fela.”—1 Bakorintha 13:4, 5; Johane 13:34, 35.
^ ser. 2 Ka sewelo, Mokeresete mongwe a ka direla yo mongwe molato o o masisi—jaaka petelelo, titeo, polao, kgotsa bogodu jo bogolo. Mo maemong ao, go bo motho e le Mokeresete ga go mo thibele go begela balaodi kgang, le fa go dira jalo go ka felela ka gore go nne le tsheko.
^ ser. 3 Fa o batla go bona tshedimosetso e e oketsegileng, tsweetswee bona Tora ya Tebelo ya March 15, 1997, tsebe 17-22, le ya October 15, 1991, tsebe 25-8.
Ithute mo go Oketsegileng
TORA YA TEBELO (MAKASINE O O ITHUTIWANG)
O Bontsha Moya o o Ntseng Jang?
Re ka dira jang gore re nne le kagiso le batho ba bangwe? Ithute mo dikaong tse di molemo le tse di sa siamang tse di leng mo Baebeleng.


text:
DITSELA TSA GO BONA BOITUMELO MO LELAPENG
Go Dirisana le Batho ba ba Seng mo Lelapeng la Gago la Bobedi
MARGARET, * YO E LENG MMÉ WA BOBEDI KWA AUSTRALIA: “Mosadi wa pele wa monna wa me o boleletse bana gore ba se ka ba reetsa sepe se ke se ba bolelelang—tota le e leng dilo tse di sa reng sepe tse di jaaka ‘Lo se ka lwa lebala go tlhapa meno.’” Margaret o akanya gore lenyalo la gagwe le ile la nna le mathata ka ntlha ya leano leo le le bakang dikgaogano.
Malapa a lenyalo la bobedi a lebana le mathata a a tlhomologileng mme gantsi ke kgwetlho go nna le dikamano le batho ba ba seng mo lelapeng. * Batsadi ba bantsi ba ba mo lenyalong la bobedi ba tshwanelwa ke go bua le motsadi wa ngwana fa go nna le dikgang tse di amanang le go eta, go otlhaya ngwana le go thusa ka madi. Ditsala le ba losika le bone ba ka nna le mathata a go amogela lelapa le lesha. Ela tlhoko kafa kgakololo ya Baebele e ka thusang lelapa la gago la bobedi go lebana le dikgwetlho tseo ka teng.
KAMANO 1: MOTSADI YO MONGWE WA NGWANA
Mmè mongwe yo o mo lenyalong la bobedi wa kwa Namibia e bong Judith a re: “Mmè wa bana ba me ba lelapa le lesha o kile a ba bolelela gore ke mosadi wa ga rraabone fela mme bana bape ba re ka nnang le bone e ka se nne bomonnawe. Mafoko a gagwe a ile a nkutlwisa botlhoko ka gonne ke rata bana ba me ba lenyalo la bobedi jaaka bana ba me ba tlholego.”
Bomankge ba dumela gore kamano le motsadi yo mongwe wa ngwana e ka nna kgang e e thata e e bakang dikgotlhang mo lelapeng la bobedi. Gantsi ke mmè wa tlholego le mmè wa bobedi ba ba nang le mathata a magolo. Ke eng se se ka thusang?
Tsela ya go atlega: Tlhoma melelwane e e tekatekano. Fa o leka go thibela motsadi wa tlholego gore a se ka a nna le seabe mo botshelong jwa ngwana, go ka utlwisa ngwana botlhoko. * Batsadi ba ngwana, ‘ba ba dirileng gore a tsholwe,’ ba na le tlhotlheletso e e kgethegileng mo botshelong jwa gagwe. (Diane 23:22, 25) Ka fa letlhakoreng le lengwe, fa o dira gore molekane wa pele a nne le tlhotlheletso e kgolo mo lelapeng la gago, o ka kgopisa kgotsa le e leng go galefisa molekane wa gago yo mosha. Leka go nna tekatekano, o tlhome melelwane e e tekatekano go sireletsa lenyalo la gago, ka nako e tshwanang o ntse o dirisana sentle le motsadi yo mongwe kafa o ka kgonang ka teng.
DINTLHA TSE DI KA THUSANG BATSADI
Fa o bua le molekane wa gago wa pele, tlhoma mogopolo mo baneng mme o fokotse go tlotla ka dilo tse dingwe. Ka sekai, o ka nna wa botsa ka botlhale gore a go ka kgonega gore lo tlhome nako e e tlhomameng ya go letsa mogala motshegare. Gantsi go nna botoka go dira jalo go na le go letsa mogala nako nngwe le nngwe fela kgotsa bosigo thata.
Fa o sa newa tshwanelo ya go tlhokomela bana, gongwe o ka letsa mogala, wa kwala makwalo, wa kwala melaetsa ka founo kgotsa wa kwala e-mail go ikgolaganya le bana ka metlha. (Duteronome 6:6, 7) Ba bangwe ba dirisa mokgwa wa go buisana ba bonana ka bidio. O ka kgona go tlhaloganya bana ba gago botoka e bile o ka ba naya kgakololo e e molemo e e ka ba thusang.
DINTLHA TSE DI KA THUSANG BOMMÉ BA BA MO LELAPENG LA BOBEDI
Bontsha mmè wa bana “lorato lwa bokaulengwe” ka go mo tlhalosetsa sentle gore ga o leke go tsaya seemo sa gagwe. (1 Petere 3:8) Mmolelele ka metlha gore bana ba tsogile jang fa e le gore bana ba gagwe ba nna le wena, o tlhoma mogopolo mo dilong tse di siameng. (Diane 16:24) Kopa kgakololo ya gagwe mme o mo leboge fa a go e neela.
Fokotsa tsela ya go bontsha bana lorato fa mmaabone a le teng. Beverly, mmè mongwe wa lenyalo le lesha wa kwa United States a re: “Bana ba me ba bannye ba lelapa la bobedi ba ne ba batla go mpitsa Mama. Re ne ra dumalana gore go siame fa re le mo gae mme ba se ka ba mpitsa Mama fa na ba le mmaabone e bong Jane, kgotsa ba lelapa la gagwe. Nna le Jane re ne ra utlwana botoka morago ga foo. Tota e bile, re ne re thusana ka metshameko ya sekolo le maeto a sekolo.”
DINTLHA TSE DI KA THUSANG BATSADI LE BATSADI BA LELAPA LA BOBEDI GO UTLWANA
Le ka motlha o se ka wa bua bosula ka motsadi yo o seyong kgotsa ka motsadi wa bobedi bana ba go reeditse. Go motlhofo go bua dilo tse di sa siamang mme go ka utlwisa ngwana botlhoko thata. Mme ga o itse gore mafoko a gago a tla boelediwa leng kgotsa jang. (Moreri 10:20) Fa ngwana a re motsadi wa bobedi o ne a bua sengwe se se bosula ka wena, tlhoma mogopolo mo maikutlong a ngwana. O ka nna wa bua sengwe se se tshwanang le seno: “Ke maswabi go bo o ile wa utlwa seo. Mmago o nkgalefetse mme ka dinako tse dingwe fa batho ba galefile ba bua dilo tse di sa siamang.”
Lekang gore melao le kotlhao e se ka ya fetofetoga mo malapeng ano a mabedi. Fa go kgonega, tlhalosa pharologanyo kwantle ga go tseela motsadi yo mongwe kwa tlase. Ela tlhoko tiragalo e e latelang:
Mmè wa bobedi: Tim, tsweetswee sela toulo ya gago e e metsi.
Tim: Kwa ntlong ya ga Mama, re di tlogela fela fa fatshe mme ene a bo a di sela.
Mmè wa bobedi (ka bogale): Fa e le gore o dira jalo, o lo ruta go nna botshwakga.
A karabo eno e ka tokafadiwa?
Mmè wa bobedi (a ritibetse): Ehe, nnyaa go siame. Mme rona fano re di sela ka borona.
Tila go rulaganyetsa bana dilo tse ba tla di dirang fa ba na le motsadi yo mongwe. (Mathaio 7:12) Fa o sa kgone go fetola se o batlang gore ba se dire, kopa tetla mo motsading yo mongwe pele ga o bolelela bana gore o rulagantse eng.
LEKANG SENO: Latela dikgato tseno mo lekgetlhong le le latelang fa o kopana le molekane wa pele wa mosadi kgotsa monna wa gago kgotsa monna kgotsa molekane wa gago wa pele:
Mo lebe mo matlhong mme o nyenye. Tila go hemela kwa godimo kgotsa go pitikanya matlho.
Dumedisa motho yoo ka leina la gagwe. Ka sekai, e re “Dumela Moipone.”
Akaretsa motho yoo mo motlotlong fa lo le mo setlhopheng.
KAMANO 2: BANA BA BA GODILENG
Buka ya Step Wars e nopola mosadi mongwe a ngongorega ka ntlha ya ka tsela e monna wa gagwe a ratang go buelela bana ba gagwe ba ba godileng ka yone mme a gana go dumela gore ga ba mo tshware sentle. A re: “Ke galefa ka bonako.” O ka dira jang go tila gore kamano ya gago le bana ba ba godileng e se ka ya senya lenyalo la gago?
Tsela ya go atlega: Ba akanyetse. Baebele ya re: “A mongwe le mongwe a nne a batle, e seng molemo wa gagwe, fa e se wa motho yo mongwe.” (1 Bakorintha 10:24) Leka go tlhaloganya le go bona gore motho yo mongwe o ikutlwa jang. Bana ba lelapa la bobedi ba ba godileng ba ka nna ba tshaba gore motsadi wa bone a ka se tlhole a ba rata. Kgotsa ba ka nna ba akanya gore fa ba amogela motsadi wa bobedi, ba tla bo ba sa ikanyege mo lelapeng la bone la tlholego. Mme ka nako e e tshwanang, batsadi ba ka nna ba bo ba tshwenyegile ka gore fa ba tshwaya bana ba bone diphoso go ka dira gore ba katogele kgakala le bone.
Go na le gore o leke go pateletsa botsala, dira gore kamano fa gare ga gago le bana ba lelapa la bobedi e itlele ka boyone. Gantsi ga go a siama go leka go pateletsa kgotsa go gatelela motho gore a go rate go tswa pelong. (Sefela sa Difela 8:4) Ka jalo, nna le ditebelelo tse di tekatekano malebana le tsela e o tla atamalanang le bana ba gago ba lelapa la bobedi ka yone.
O se ka wa bua sengwe le sengwe se o se akanyang kgotsa tsela e o ikutlwang ka yone, le e leng fa o sa tshwarwe sentle. (Diane 29:11) Fa go le thata go laola tsela e o buang ka yone, rapela jaaka Kgosi Dafide wa Iseraele a ile a dira: “A ko o tlhomele molomo wa me modisa tlhe Jehofa; A ko o tlhome molebeledi fa kgorong ya dipounama tsa me.”—Pesalema 141:3.
Fa e le gore o swetsa ka gore lo nna mo ntlong e bana ba godisitsweng mo go yone, o ka gakgamala go bona kafa ba sa ntseng ba e rata ka teng. Leka go fokotsa diphetogo tse o di dirang, segolobogolo mo dikamoreng tsa bone. Gape o ka nna wa akanya ka go fudugela kwa ntlong e ntšha.
LEKANG SENO: Fa bana ba gago ba lelapa la bobedi ba ba godileng ba tswelela ba se na maitseo kgotsa ba sa go tlotle, bolelela molekane wa gago mme o reetse ka kelotlhoko go utlwa se a se akanyang. O se ka wa pateletsa molekane wa gago gore a otlhaye bana. Go na le moo, leka fela go dira gore lo tlhaloganyane. Fa lo setse lo “akanya ka tumalano” ka seemo se lo lebaneng le sone, lo ka kgona go dirisana mmogo go se tokafatsa.—2 Bakorintha 13:11.
KAMANO 3: BA BANGWE BA LOSIKA LE DITSALA
Marion, mmè mongwe wa lelapa la bobedi kwa Canada, a re: “Gantsi batsadi ba me ba naya morwaake dimpho mme ba bo ba sa neye bana ba monna wa me. Re leka go ba naya dimpho ka borona, mme ka dinako tse dingwe ga re na madi a go di reka.”
Tsela ya go atlega: Dira gore lelapa la gago le lesha le tle pele. Bolelela ba losika le ditsala tsa gago kafa o ratang lelapa la gago le lesha ka teng. (1 Timotheo 5:8) Le fa o sa tshwanela go lebelela gore ba losika le ditsala ba rate lelapa la gago le lesha ka bonako, o ka ba kopa gore ba le tshware sentle. Ba tlhalosetse gore bana ba tla utlwa botlhoko jang fa ba ka itlhokomolosiwa e bile ba sa bontshiwe bopelonomi.
Leka go dira gore batsadi ba molekane wa gago wa pele ba tlwaelane le bana ba gago. Mmè mongwe wa kwa Engelane e bong Susan o ne a re: “Ke ne ka nyalwa gape morago ga dikgwedi di le 18 fa monna wa me wa ntlha a sena go tlhokafala mme go ne go le thata gore batsadi ba gagwe ba amogele monna wa me yo mosha. Dilo di ne tsa tokafala fa re ne re simolola go ba akaretsa thata mo dilong tse re di dirang, re dira gore bana ba ba leletse mogala mme re ba lebogela go bo ba re ema nokeng.”
LEKA SENO: Leka go bona gore ke tsala kgotsa ke ofe mo go ba losika yo lo sa utlwaneng thata le ene mme o bo o tlotla le molekane wa gago malebana le kafa lo ka tokafatsang kamano eo ka teng.
Dikamano le batho ba ba seng mo lelapeng e ka nna kgwetlho mo lelapeng la gago la bobedi. Dirisa kgakololo ya Dikwalo mme lelapa la gago le tla bona tshegofatso e Baebele e e solofetsang: “Ntlo e tla agiwa ka botlhale, mme e tla tlhomamisiwa thata ka temogo.”—Diane 24:3.
^ ser. 3 Maina mangwe a fetotswe.
^ ser. 4 Fa o batla tshedimosetso e e oketsegileng e e malebana le go dirisana le lelapa la bobedi, bona ditlhogo tsa motseletsele tsa “Dilo Tse di Dirang Gore Malapa a Bobedi a Atlege,” mo makasineng wa April 2012 wa Tsogang! o o gatisitsweng ke Basupi ba ga Jehofa.
^ ser. 8 Gone ke boammaaruri gore fa molekane wa pele a lo tshosetsa kgotsa a le dikgoka, o ka nna wa tlhoka go tlhoma melelwane e e gagametseng go sireletsa lelapa la gago.
IPOTSE JAANA . . .
Nka dirisana botoka jang le molekane wa pele wa molekane wa me?
Re ka thusa jang ba losika le ditsala gore ba tile go utlwisa lelapa la rona botlhoko le fa ba ka tswa ba sa dire seno ka boomo?


text:
loading
Life Sciences Setswana Book Grade 12
setswana tota mophato wa 12 kaedi ya morutabana
Buka ya Setswana Tota Mophato wa 12, ke nngwe ya dibuka tsa motseletsele wa dibuka tsa Setswana Puo ya Gae. Setswana Tota e na le dikarolo tse di latelang: Buka ya Barutwana le Kaedi ya Morutabana. Dibuka tse di tshotse tse di latelang: Go bonolo go dirisa dibuka tse ka gonne kagego le tsamaiso ya tsona e latelega bonolo, mme di ikamaganya le Pegelo ya Pholisi ya Bosetshaba ya Kharikhulamo le Tlhatlhobo. Motseletsele o wa dibuka o kwadilwe ke barutbana ba ba nang le maitemogelo le baitseanape ba kharikhulamo. Buka ya barutwana ya Setswana Tota e thusa barutwana ka tse di latelang: • E tlhalosa ka tsenelelo bokgoni mo kharikhulamong ya puo jaaka, go reetsa le go bua, go buisa le go lebelela, go kwala le go tlhagisa. Popego ya puo le melawana ya tiriso di lomagantswe mo dikarolong tsotlhe tsa puo. • Ditiro tse di filweng barutwana di ba thusa go tlhaloganya le go nna le kitso e e tseneletseng ya go kwala dikgangkhutshwe, diathikele tsa makwalodikgang, go buisa le go tlhaloganya ditshwantsho le dikhathuni le tse dingwe. • Kgweditharo ya bone e na le ditlhatlhobo tse di thusang barutwana gi ipaakanyetsa tlhatlhobo ya bofelo jwa ngwaga le go ba sedimosa ka dipotso tse ba ka di solofelang le gore ba ka di araba jang. • Barutwana ba sedimoswa ka go ithuta dikwalo gore ba tie ba kgone go tlhaloganya le go sekaseka dikwalo tsotlhe tse ba di tlhaoletsweng mo mophatong wa 12. Kaedi ya Morutabana E na le diteng tse di tlhaloganyegang tsa kgweditharo nngwe le nngwe. E naya morutabana tshedimoso e e tseneletseng ka kharilhulamo le go mo kaela go dirisa buka ya morutabana ka iketlo. E kaela morutabana ka ditiro tsa tlhatlhobo le go thusa barutwana ba ba nang le bokoa. Kgweditharo nngwe le nngwe e na le ditiro tsa tlhatlhobo le dimemorantamo tsa tsona.
You need to be logged in to download the PDF Sample
This ebook is an exact digital copy of the printed book, the layout and page numbers are identical to the printed book. You will require the eduReader to read this book.
ISBN : 9780796045812
This Is The Printed Hardcopy Book, It Is Not Digitised In Any Way.
ISBN : 9781775880417


text:
loading
Life Sciences Setswana Book Grade 5
setswana tota mophato 5 buka ya barutwana m.m. monau a. n. monau
Dibuka tsa Setswana Tota ke motseletsele wa dibuka tsa Setswana Puo ya Gae. Dibuka tse di kwaletswe barutwana ba puo ya Setswana ba mophato wa 4, 5 le 6. Setswana Tota e na le dikarolo tse di latelang: Buka ya Barutwana, Kaedi ya Morutabana le Buka ya go Buisa. Dibuka tse di tshotse tse di latelang: Go bonolo go dirisa dibuka tse ka gonne kagego le tsamaiso ya tsona e latelega bonolo, mme di ikamaganya le Pegelo ya Pholisi ya Bosetshaba ya Kharikhulamo le Tlhatlhobo. Motseletsele o wa dibuka o kwadilwe ke barutbana ba ba nang le maitemogelo ba thusana le baitseanape ba kharikhulamo. Buka ya barutwana ya Setswana Tota e thusa barutwana ka tse di latelang: • E tlhalosa ka tsenelelo bokgoni mo kharikhulamong ya puo jaaka, go reetsa le go bua, go buisa le go lebelela, go kwala le go tlhagisa, popego ya puo le melawana ya tiriso. • Ditiro tse di filweng barutwana di ba thusa go tlhaloganya le go nna le kitso e e tseneletseng ya go kwala dikgangkhutshwe, diathikele tsa makwalodikgang le go itirela bukatsatsi. Buka ya go Buisa: Vona e tletse ka dikgang tse di monate tse di rotloetsang barutwana go nna le kgatlhego ya go buisa. Barutwana ba tla itumelela go buisa maboko, dikgangkhutshwe, dinaane, diterama le dipadi. Buka e ya go buisa, e na le karolo ya tshedimosetso e e buang ka dilo tse di amang matshelo a barutwana jaaka go tshela ka boitekanelo, go ja dijo tse dii nonofisang, diponagalo le kalafi ya malwetse a a rileng. Kaedi ya Morutabana Ena le diteng tse di tlhaloganyegang tsa kgweditharo nngwe le nngwe. E naya morutabana tshedimosetso e e tseneletseng ka kharilhulamo le go mo kaela go dirisa buka ya morutabana le buka ya go buisa. E tswa le diphousetara tsa sesolo tse di kaelang barutwana ka go kwala lekwalo la botsalano, go kwala tlhamo, go kwala temana le tse dingwe.
You need to be logged in to download the PDF Sample
This ebook is an exact digital copy of the printed book, the layout and page numbers are identical to the printed book. You will require the eduReader to read this book.
ISBN : 9780796050106
This Is The Printed Hardcopy Book, It Is Not Digitised In Any Way.
ISBN : 9780796051127


text:
loading
Mathematics Northern Sotho Book Grade 3
shuters top class mabokgoni a bophelo pukutiro kreiti 3
Shuter's Top Class Mabokgoni a Bophelo ke karolo ya go kwisisega ya tlhatlamano ya Sehlopha sa Fase ye e ngwadilwego go ya ka dinyakwa tsa Setatamente sa Pholisi ya Setshaba sa Lenaneothuto le Keio. Tlhatlamano ya Shuter's Top Class e hlophilwe ka: Puku ya Moithuti E fa ditiro tsa go thewa ngwaneng le ka tiriso. Diteng le ditiro tsa mehutahuta go somisa baithuti. Dithalwa tsa mebalabala le thuso go tsweletsa go bala le go ngwala ka tebelelo. Pukutiro Ditiro tsa maleba tse di nyalantswego go Sehlahla Morutisi le Puku ya Moithuti. Ditiro tsa sekgauswi go matlafatsa le go tiisetsa go ithuta. Kalo ya go kwisisa le diswantsho tsa go kgahlisa. Kgoboko Thusi ya Morutisi e akaretsa: Puku Thusi ya Morutisi Lenaneo la tiriso, la beke-ka-beke, la thuto la dikotara ka moka tse nne. Mediro ya Keio ya Semolao ye e tsepantswego go. Setatamente sa Pholisi ya Setshaba sa Lenaneothuto le Keio (CAPS). Tlaleletso Dithusi tsa ka mphatong di akareditswe mo go Kgoboko Thusi ya Morotisi. Dintlha tse di filwego ka gare ga Kgoboko Thusi ya Morutisi e ka no fapana gannyane go diswantsho tse di lego ka godimo.
You need to be logged in to download the PDF Sample
This Is The Printed Hardcopy Book, It Is Not Digitised In Any Way.
ISBN : 9780796044730


text:
A lo Dumela Gore ke Lona Fela ba lo Tlileng go Bolokwa?
Nnyaa. Dimilione tsa batho ba ba neng ba tshela makgolokgolo a dingwaga a a fetileng ba e neng e se Basupi ba ga Jehofa ba tlile go nna le tshono ya go bona poloko. Baebele e tlhalosa gore mo lefatsheng le lesha le Modimo a le solofeditseng, “
go tlile go nna le tsogo ya ba ba siameng mmogo le ba ba sa siamang.” (Ditiro 24:15) Mo godimo ga moo, batho ba bantsi ba gone jaanong ba tshelang ba ka nna ba simolola go direla Modimo, mme le bone ba tla bolokwa. Tota ga se tiro ya rona go atlhola gore ke bomang ba ba tla bolokwang le gore ke bomang ba ba se kitlang ba bolokwa. Eo ke tiro ya ga Jesu.—Johane 5:22, 27.


text:
Goreng Lo sa Ye Ntweng?
Basupi ba ga Jehofa ga ba ye ntweng ka ntlha ya mabaka a a latelang:
Ba ikobela Modimo. Baebele ya re batlhanka ba Modimo ba tla “thula ditšhaka tsa bone ba di dira magale a megoma” e bile “ga ba kitla ba tlhola ba ithuta ntwa gape.”—Isaia 2:4.
Ba ikobela Jesu. Jesu o ne a raya moaposetoloi Petere a re: “Busetsa tšhaka ya gago mo lefelong la yone, gonne botlhe ba ba tsayang tšhaka ba tla nyelela ka tšhaka.” (Mathaio 26:52) Ka go rialo, Jesu o ne a bontsha gore balatedi ba gagwe ba ne ba ka se dirise dibetsa tsa ntwa.
Barutwa ba ga Jesu ba ikobela taelo ya gagwe ya gore ba ‘se nne karolo ya lefatshe,’ ka go sa nne le seabe gotlhelele mo dipolotiking. (Johane 17:16) Ga ba kgatlhanong le ditiro tsa bosole e bile ga ba leke go nna kgatlhanong le batho ba ba tlhophang tirelo ya bosole.
Ba rata batho ba bangwe. Jesu o laetse barutwa ba gagwe gore ba “ratane.” (Johane 13:34, 35) Ka jalo, ba ne ba tla nna bakaulengwe ba lefatshe lotlhe ba go neng go se kitla go nna ope wa bone yo o lwang le mokaulengwe wa gagwe kgotsa kgaitsadie.—1 Johane 3:10-12.
Ba latela sekao sa Bakeresete ba bogologolo. Encyclopedia of Religion and War ya re: “Balatedi ba ntlhantlha ba ga Jesu ba ne ba gana go tsena mo ntweng le go dira tiro ya sesole,” ba lemoga gore ditiro tse di ntseng jalo “ga di tsamaisane le mokgwa wa ga Jesu wa lorato le taelo ya gore motho a rate baba ba gagwe.” Ka tsela e e tshwanang, moithutabodumedi wa Mojeremane e bong Peter Meinhold o ne a bolela jaana ka barutwa ba bogologolo ba ga Jesu: “Go ne go tsewa go sa tshwanele gore Mokeresete a nne lesole.”
Go ema setšhaba nokeng
Basupi ba ga Jehofa ke batho ba ba molemo mo setšhabeng e bile ga ba tsenye matshelo a batho ba dinaga tse ba nnang mo go tsone mo kotsing. Re tlotla taolo ya dipuso go dumalana le ditaelo tseno tse di mo Baebeleng:
‘Lo nne mo taolong ya balaodi ba bagolo.’—Baroma 13:1.
“Jalo, duelang Kaesara dilo tsa ga Kaesara, mme Modimo dilo tsa Modimo.”—Mathaio 22:21.
Ka jalo, re ikobela molao, re duela makgetho e bile re ema puso nokeng mo maitekong a yone a go thusa batho.
Ithute mo go Oketsegileng
TORA YA TEBELO
Kgotlatshekelo ya Yuropa e Tshegetsa Ditshwanelo Tsa Batho Tsa go Gana ka Ntlha ya Segakolodi
Bala ka tshwetso e e botlhokwa eno e gone jaanong e leng sekao mo dinageng tse dingwe tsa kwa Yuropa.


text:
Neo o ne a leba kwa ntle ga letlhabaphefo la phaposi ya gagwe a lebeletse ponalo ya mmala o mokwebu ya mmila o mokwebu o o nang le batho botlhe ba ba kolobileng, ba le bakwebu mme ba itlhaganela go ralala pula e e kwebu e e tshologang. O ne a sa kgone go ya kwa ntle, e bile o ne a setse a buiseditse Mbali dibuka tsa gagwe tsotlhe.
Fela ka nako eo, Nkoko o ne a tsena ka moriri o o tlhakatlhakantsweng ke phefo ya kwa ntle. O ne a tshwere sengwe. Neo o ne a kgona go bona gore se ne se le sephaphathinyana, mme se le khutlonne, gape se na le mmala o montle … mme se ne se kgona go bulega – fela jaaka lebokoso le le tsenyang letlotlo!
“Buka e e ne e le e ke e ratang thata fa ke ne ke le monnye jaaka wena,” Nkoko o ne a bolelela Neo. “E ne e le kgoro ya me ya go tsena mo lefatsheng le legolo, ka bophara jwa lone.”
Mme jalo, o ne a bula buka.
Mo tsebeng ya ntlha go ne go na le setshwantsho sa lefelo la maatla a a sa tlwaelegang, le le kgakala thata le letsatsi le le kwebu. Naga e ne e talafetse mme e na le mmala wa gauta le o mosetlha, go na le loapi le legolo, le le pududu fa godimo, le letsatsi le le bothito, la mmala wa serolwana, le le neng le fisa dilo tse di ka fa tlase ga lone.
“Ao! A seo ke nnete?” Neo o ne a felelwa ke mowa.
Nkoko o ne a nyenya. “A ga o itse? Mainane otlhe ke nnete, fa o dumela mo go one,” o ne a rialo. Jalo o ne a supa lefelo mo tsebeng moo mosimane yo monnye, wa bogolo jo bo batlileng bo lekana le jwa ga Neo, a neng a tsamaya mo nageng.
Fa Nkoko a buisa, Neo o ne a tswala matlho a gagwe mme a tsena mo lefatsheng la ditoro, mo godimo ga makgabana … go ralala lefatshe le legolo, la mmala o mosetlha … a lebile kwa lefatsheng le legolo, le le sephara.
O ne a utlwa mantswe a mo nageng.
“Tswela kwa ntle! Tswela kwa ntle!” go ne ga opela nonyane e nnye.
“Ke letsatsi le lentle!” go ne ga lela ditshenekegi tsa sekhada.
“Tloga foo, tla o tshameke,” go ne ga sebaseba phefo mo tlhageng e telele.
Neo o ne a gakologelwa pula e e kwebu, e e tshologang, mme o ne a ipotsa gore a o tshwanetse a ka bo a le fa ntle fano. Mme mo leinaneng, o ka se kgone go dira sepe. Go ne go se na pula fano. Ka jalo, Neo o ne a simolola leeto go ralala naga.
Selo sa ntlha se a se boneng se ne se le setelele mme se le sesetlha ka mmele o o tiileng, wa legong. Se ne se na le matsogo a maleele, a masetlha a a neng a fitlhelela kwa loaping, le tlhogo e kgolo, e e tlhakatlhakaneng e kare dikalanaya tsa moriri wa botala jwa matlhare o o neng o tshikinyega mo phešwaneng e e bothito.
“Dumela,” ga rialo Neo, a gototse matlho a gagwe. “O eng?”
“Ke setlhare. Ke kgona go bona mo gotlhe go ralala mabala magolo, a mmala wa gauta. Tlhatlogela kwano, mme o lebelele le nna.” Setlhare se ne sa mo thusa, mme Neo o ne a se palama.
Go tswa kwa godimo mo dikaleng, Neo o ne a kgona go bona go fitlha kwa bofelong jwa lefatshe. Mme go ne go na le dilo tse dintsi golo gongwe kwa, moo go batlileng go mmoifisa go nagana ka gone.
Mme fela setlhare se ne se mo tshwere ka pabalesego, mme se ne sa mo sebela, “Tsamaya o ye go tsamayatsamaya kwa teng. O se ke wa tshaba. Teng koo ke lefatshe le le ntle, le legolo, le le sephara.”
Ka jalo, Neo o ne a fologa mme o ne a tswelela ka loeto la gagwe go ralala naga.
Ka bonako, o ne a kopana le seolo sa santa e e popota se se nang le marobanyana, a a jaaka dikgoro tse dinnye. O ne a kgona go utlwa mantswe a le milione a mo teng, le medumo ya go tsamayatsamaya e le dimilione tse di thataro tsa maoto a mannye a ntse a taboga a ya kwa le kwa.
“Dumela! Ke wena mang?” Neo o ne a botsa mo go nngwe ya dikgoro.
“Dumela!” go ne ga araba lentswe le lennye. “Re ditshoswane. Re anela mainane a lefatshe mo teng mo. A o batla go utlwa mangwe a one?”
Neo o ne a rata mainane, ka jalo o ne a nna mo fatshe mme a reetsa. Ditshoswane di ne tsa mmolelela mainane a tsone a mo nageng le mo sekgweng, le a dithaba le ditoropokgolo tse di kgakala.
“Mainane a mantsi jaana?” Neo o ne a botsa.
“Go na le mainane a mantsi fela jaaka go na le dinaledi mo loaping,” go ne ga araba ditshoswane.
Neo o ne a laela, mme a tswelela ka loeto la gagwe go ralala naga.
Kwa bofelong, Neo o ne a fitlha mo metsing a mantsi a a neng a itlhaganela go feta mo gare ga mokgatsha go tloga mo mosong go fitlha bosigo. Neo o ne a tsena mo go one go tsidifatsa maoto a gagwe a a fisang.
Metsi a ne a gasa maoto a gagwe mme o ne a tshegatshega, “Ke noka. Ke elela go tswa kwa dithabeng go ya kwa lewatleng. Tla kwano, ntshale morago. Ke tlaa go isa gae.”
Neo o ne a akanya gore go ne go ka nna monate jang. Ka jalo, o ne a latela noka go ralala mokgatsha le fa gare ga dithaba. Mmogo, ba ne ba tsamaya mo motshegareng go fitlhela go nna maitseboa, go fitlha kwa bofelong, Neo a fitlha kwa godimo ga lekgabana.
Go tloga moo a neng a eme teng, o ne a kgona go bona toropo e nnye, e tlhatswitswe phepa ke dipula mme e phatsima mo leseding la letsatsi le le phirimang.
Jalo noka e ne ya elela e dira modumo ka bonojana, “Tswelela, e ya gae. Go na le batho ba bantsi ba ba go ratang koo, ba ba letileng go arogana mainane le wena.”
Neo o ne a ya kwa tlase, a feta mo gare ga toropo. O ne a bona mebila e e tlhanaselang mme e ne e tsena ka bonako mo toropong, fela jaaka dinoka. O ne a bona matlo, a le bothito mo leseding la maitseboa. Mo teng ga one, batho ba ne ba tlhanasela, fela jaaka ditshoswane tse di nnye.
Kwa bofelong, Neo o ne a okomela mo letlhabaphefong moo nkoko yo mogolo, yo o nang le matsogo a a tiileng le moriri o o tlhakatlhakaneng jaaka dikalana tsa setlhare se segolo, o neng a tswala buka mme a inama go atla mosimane wa gagwe yo monnye gore a robale sentle mo bosigong.
Neo o ne a akanya ka naga le setlhare le ditshoswane le noka. Mme fa a ntse a lebeletse Nkoko, molagodimo o ne wa bonesa ntlo e nnye ka mebala e e phatsimang moo e neng ya lebega jaaka setshwantsho se se mo bukeng ya mainane. Neo o ne a akanya ka maitemogelo a gagwe a magolo mo ditsebeng tsa buka e e rategang ya mainane ya ga Nkoko, mme o ne a akanya ka ga gagwe le Mbali le kwa gae.
Ka jalo, Neo o ne a feta mo gare ga buka, a tsena mo bolaong jwa gagwe jo bo bothito, mo phaposing ya gagwe e e nang le kagiso, mo teng ga ntlo ya gagwe e nnye.
Mme ke lone lebaka la gore ke goreng, fa nako le nako lefatshe le bonala le le kwebu thata, e bile phaposi ya gagwe e le nnye thata, Neo a bulang buka. O tsena ka kgoro e e fa gare ga ditsebe, mme o tsena mo lefatsheng le legolo, le le sephara.
Nna le boitlhamedi!
Mmogo akanya le go itirela tiragalo go tswa mo leinaneng o dirisa dilwana mo tikologong ya gago. Dira mofuta o mogolo o o lekanang le wa selo sa mmatota wa tiragalo, kgotsa dira tiragalo e nnye mo teng ga lebokoso la ditlhako.


text:
loading
Language English Book
short stories essays
Dintelo ke makhubu a lewatle a a tsubutlang fa go le diphefo. Jaaka botshelo bo ya kwa godimo le tlase, ka ntata ya boitumelo le matlhotlhapelo, botshelo bo dintelo. Dintelo ke buka e le yosi mo Setswaneng e e tshotseng dikhutswe le di-esei. An anthology depicting the socio-cultural background of modern Batswana. Life is as unpredictable as the waves of the ocean. Fascinating short stories and essays with merits of simplicity, euphony and precision.
This Is The Printed Hardcopy Book, It Is Not Digitised In Any Way.
ISBN : 9780796010452


text:
BASHA BA BOTSA JAANA
Nka Tlhotlheletsega Jang Gore ke Ikatise?
Baebele ya re: “
Go thapisa mmele go tswela mosola.” (1 Timotheo 4:8) Le fa go ntse jalo, basha ba le bantsi ba ba reng “Ke batla go ikatisa,” go bonala ba sa rate go dira jalo.
“Ga o ka ke wa dumela gore ke bana ba bakae ba ba neng ba palelwa ke go falola thuto ya go ikatisa fa ke ne ke le kwa sekolong se segolwane. E ne e le yone thuto e e motlhofo, e tshwana fela le go ja dijo tsa motshegare!”—Richard, 21.
“Bangwe ba akanya gore, ‘Tota ga go tlhokege gore o taboge kwa ntle mo mogoteng wa letsatsi go fitlha o fufula o bo o lapa, ntswa o ka itshamekela motshameko wa bidio o o dirang gore o ipone e kete o a taboga.’”—Ruth, 22.
Fa e le gore le wena o ikutlwa jalo, sekaseka melemo e meraro e o tla e bonang fa o nna le mokgwa o o siameng wa go ikatisa.
Molemo 1. Go ikatisa go nonotsha mmele gore o kgone go lwantsha malwetse. Rachel wa dingwaga tse 19 a re: “
Rre o ne a tlhola a re, ‘Fa o sa iphe nako ya go ikatisa, o tla nna le nako ya go lwala.’ ”
Molemo 2. Go ikatisa go dira gore boboko bo ntshe dikhemikale tse di go thusang go ritibala. Emily yo o nang le dingwaga di le 16 a re: “
Go taboga go nthusa go ritibala fa ke na le dilo di le dintsi mo mogopolong. Ke ikutlwa ke lapologetswe mo mmeleng mme ke imologile mo maikutlong.”
Molemo 3. Go ikatisa go dira gore go nne le dilo tse dingwe tse o ka di ipelelang. Ruth, wa dingwaga tse 22 a re: “
Ga ke rate go nna mo ntlong, ka jalo dilo dingwe tse ke di dirang fa ke ikatisa ke go iphokisa phefo, go thuma, go relela mo kapokong le go palama baesekele.”
Sephiri sa go Atlega: Iphe bobotlana metsotso e le 20 gararo ka beke o ikatisa mmele ka matlhagatlhaga, o dira sengwe se o se itumelelang.
Gakologelwa seno: Le fa dijini di na le seabe, tsela e o lebegang ka yone gantsi e laolwa ke tsela e o tlhophang go tshela ka yone. Ka jalo, fa o re “Ke batla go ikatisa,” ke wena o itirelang tshwetso; o ka dira sengwe ka gone!